Нурота тумани ҳокимлиги расмий веб-сайти Автотранспорт соҳаси жадал ривожланмоқда » Нурота тумани хокимиятининг расмий сайти\nНурота » Янгиликлар » Автотранспорт соҳаси жадал ривожланмоқда\nАвтотранспорт соҳаси жадал ривожланмоқда\nЎзбекистон автомобиль ва дарё транспорти агентлигида линияли таксилар фаолиятини тартибга солишга доир чора-тадбирлар ва ушбу йўналишдаги устувор вазифаларга бағишланган матбуот анжумани бўлиб ўтди.\nМустақиллик йилларида мамлакатимизда автомобиль транспорти соҳасида кўрсатилаётган хизматларни янада ривожлантириш ва уларнинг сифатини ошириш борасида тизимли ишлар амалга оширилмоқда. Ўзбекистон Республикасининг "Автомобиль транспорти тўғрисида”ги ва "Шаҳар йўловчилар транспорти тўғрисида”ги қонунларига мувофиқ йўловчилар ҳаёти, саломатлиги, мол-мулки, уларнинг ҳуқуқ ва манфаатларини ҳимоя қилишни таъминлайдиган барқарор механизм яратилди.\nЎзбекистон автомобиль ва дарё транспорти агентлигининг лицензиялаштириш бўлими бошлиғи А.Исаевнинг сўзларига кўра, мамлакатимизда автомобиль транспорти жадал ривожланаётган транспорт турларидан бири бўлиб қолмоқда ва барқарор тараққиёт тенденциясига эга. Айни пайтда мамлакатимиз бўйича 4,3 мингдан ортиқ шаҳар, шаҳар атрофи ва шаҳарлараро йўналиш фаолият кўрсатмоқда.\nЙўловчи ташиш соҳасида, жумладан, соғлом рақобат муҳити яратиш бўйича амалга оширилаётган кенг кўламли ислоҳотлар самарасида барча шаҳар ва аҳоли пунктларида йўловчи ташиш хусусий ташувчилар томонидан амалга оширилмоқда. Автотранспорт хизматларининг 99 фоизи хусусий сектор томонидан тақдим этилмоқда. Тадбиркорлар аҳолига сифатли хизмат кўрсатиб, замонавий автовокзал, автобус станцияси ва бекатлар қурилиши ёки мавжудларининг реконструкция қилинишида иштирок этаётир.\nТадбирда журналистларни қизиқтирган саволларга атрофлича жавоб қайтарилди.\nЎз касбининг моҳир усталари танлови


By Шайх Саидаҳмад Нуриддин on 09/23/2021 НАМОЗ ФИҚҲ\n«Кусуф» ва «хусуф» сўзларининг маъноси\nАрабча «кусуф» сўзи «қораймоқ» маъносини, «хусуф» эса «камаймоқ» маъносини англатади. Фуқаҳолар «кусуф» сўзини қуёш тутилишига, «хусуф» сўзини эса ой тутилишига ишлатганлар. Шундай бўлса-да, бу сўзлардан бирини бошқасининг ўрнида ишлатиш ҳам собит бўлган.\nКусуф намозининг ҳукми\nЖумҳур уламоларнинг фикрича, кусуф намозини ўқиш фарз эмас, суннати муаккададир. Улар бу фикрни қўллаб-қувватлаш учун бир кеча-кундузда ўқиладиган фарз намозлар бешта экани ҳақидаги ҳадисларни далил қилишган.\nАбу Авона раҳимаҳуллоҳ ўзининг «Саҳиҳи»да кусуф намозини ўқиш вожиб эканини очиқча айтган. Шунингдек, бу фикр Абу Ҳанифа раҳимаҳуллоҳдан ҳам нақл қилинган. Зеро, Муғийра ибн Шуъба разияллоҳу анҳудан ривоят қилинган ҳадисда бундай дейилади: «Расулуллоҳ саллаллоҳу алайҳи ва саллам даврларида (ўғиллари) Иброҳим вафот этган куни қуёш тутилди. Одамлар: «Иброҳим вафот этганига қуёш тутилди», дейишди. Шунда Расулуллоҳ саллаллоҳу алайҳи ва саллам айтдилар: «Дарҳақиқат, қуёш ва ой Аллоҳнинг оятларидандир. Улар бировнинг ўлими ёки туғилгани учун тутилмайди. Қачон ой ва қуёш тутилганини кўрсангиз, Аллоҳга дуо қилинглар ва то тутилиш кетгунча намоз ўқинглар». Бухорийга оид бошқа бир иборада: «то очилгунча», дейилади.\nСанъоний раҳимаҳуллоҳ айтади: «Аслида буйруқ буюрилган ишнинг вожиблигини ифода этиши керак. Лекин жумҳур уламолар ушбу буйруқни суннати муаккадага йўйишган».\nШавконий раҳимаҳуллоҳ «Ас-сайл ал-жаррор»да айтади: «Ҳадис зоҳири вожибликни ифода этади. Агар бу ишнинг вожиб эмаслигига ижмо қилинган деган гап тўғри бўлса, у ҳолда шу ижмо вожибликни суннатликка буришга ярайди. Акс ҳолда, бу иш вожиблигича қолиши лозим».\nИбн Усаймин раҳимаҳуллоҳ айтади: «Тўғрироқ фикрга кўра, кусуф намози ё фарзи айн, ё фарзи кифоядир».\nМенимча, бу фикр (яъни Ибн Усаймин раҳимаҳуллоҳнинг фикри) фарз намозлар фақат бешта экани ҳақидаги ҳадисларга зид келмайди. Чунки мазкур фарз намозлар ҳар кеча ва кундузда бажариладиган фарз намозлардир. Кусуф намози эса қуёш ёки ой тутилганда ўқиладиган фавқулодда намоз ҳисобланади, валлоҳу аълам.\nКусуф намозининг вақти\nКусуф намозининг муайян вақти йўқ. Бу намоз вақти қайси вақт бўлишидан қатъи назар ой ёки қуёш тутилиши билан бошланади. Ҳадисдаги Пайғамбар саллаллоҳу алайҳи ва салламнинг «Қачон ой ва қуёш тутилганини кўрсангиз, Аллоҳга дуо қилинглар ва то тутилиш кетгунча намоз ўқинглар», деган сўзларининг зоҳири шуни кўрсатади. Шунингдек, бу сўз қуёш ёки ой тутилиши ниҳоясига етиши билан кусуф намози ҳам тугашига далолат қилади.\nҲофиз Ибн Ҳажар раҳимаҳуллоҳ айтади: «(Кусуф намозига оид) ривоятлар кўплигига қарамай бирон бир ривоятда Пайғамбар саллаллоҳу алайҳи ва саллам бу намозни фақат чошгоҳ пайтида ўқиганларини учратмадим. Лекин у зот бу пайтда ўқиган бўлсалар ҳам иттифоқо шундай бўлган ва бу кусуф намозини ундан бошқа пайтда ўқиб бўлмаслигини англатмайди».\nПайғамбар саллаллоҳу алайҳи ва салламнинг ишларини далил қилиб, кусуф намози фақат қуёш ёки ой чошгоҳ пайтида тутилса ўқилади, деган хаёлга бормаслик керак. Зеро, Расулуллоҳ саллаллоҳу алайҳи ва саллам кусуф намозини чошгоҳ пайтидан бошқа пайтда ўқишни тақиқламаганлар. Балки у зот «Қачон ой ва қуёш тутилганини кўрсангиз» деган сўзлари билан намоз ўқиш вақтини ой ва қуёш тутилишига боғлаганлар.\nИнсон кусуф намозини ўқиб турганида қуёш тутилиши тўхтаса, у ҳам намозни тугатадими ёки охирига қадар ўқиб қўядими?\nТўғрироқ фикрга кўра, гарчи намоз асносида тутилиш ниҳоясига етса ҳам намоз охирига қадар ўқиб тугатилади. Чунки «Саҳиҳайн»да келган Ойша разияллоҳу анҳонинг ривоятида: «Сўнг у зот намозни тугатдилар. Ҳолбуки, бу вақтда қуёш (тутилиши ниҳоясига етиб) очилган эди». Ойша разияллоҳу анҳога оид бошқа ривоятда: «Намозни тугатишларидан олдин қуёш очилган эди», дейилади.\nКусуф намози учун жар солиш\nАбдуллоҳ ибн Амр разияллоҳу анҳумодан ривоят қилинади: «Расулуллоҳ саллаллоҳу алайҳи ва саллам даврларида қуёш тутилганида «Иннас-солата жаамеаҳ», дея жар солинди. Бошқа бир ривоятда Пайғамбар саллаллоҳу алайҳи ва салламнинг ўзлари жар солишга буюрганлари очиқча айтилган. «Саҳиҳайн»да Ойша разияллоҳу анҳодан ривоят қилинишича, Расулуллоҳ саллаллоҳу алайҳи ва саллам бир жарчини юбордилар ва у одамларни кусуф намозига чорлади.\nИбн Дақиқ ал-Ийд раҳимаҳуллоҳ айтади: «Ушбу ҳадис кусуф намози учун жар солиш мустаҳаб деганларга далилдир. Дарҳақиқат, уламолар бу намоз учун азон ҳам, иқомат ҳам айтилмаслигига иттифоқ қилишган».\nКусуф намози ўқиш тартиби\nКусуф намози ўқиш тартиби тўғрисида жуда кўп ривоятлар келган. Бироқ бу ривоятларнинг энг тўғриси ва энг кучлиси «Саҳиҳайн»да келган Ибн Аббос ва Ойша разияллоҳу анҳумлар ривоят қилган ҳадисдир.\nОйша разияллоҳу анҳодан ривоят қилинади: «Расулуллоҳ саллаллоҳу алайҳи ва саллам ҳаётлик даврларида қуёш тутилди. У зот масжидга чиқдилар ва такбири таҳримани айтиб намоз бошладилар. Одамлар у зотнинг орқаларида саф тортишди. Пайғамбар саллаллоҳу алайҳи ва саллам узун қироат қилдилар. Сўнг такбир айтиб, рукуга бордилар ва узоқ вақт руку қилдилар. Сўнг рукудан бошларини кўтарар эканлар, «Самеаллоҳу лиман ҳамидаҳ. Роббанаа ва лакал ҳамд», дедилар. Сўнг қиёмда туриб, биринчи қироатдан қисқароқ, аммо узун қироат қилдилар. Сўнг такбир айтиб, рукуга бордилар ва биринчи рукуга нисбатан қисқароқ руку қилдилар. Сўнг «Самеаллоҳу лиман ҳамидаҳ. Роббанаа ва лакал ҳамд», дея (рукудан бош кўтардилар). Сўнг саждага бордилар. Сўнг иккинчи ракаатда ҳам худди шундай (биринчи ракаатда қилган ишларини) қилдилар. Шу тариқа (икки ракаатда) тўрт марта руку ва тўрт марта сажда қилдилар. Пайғамбар саллаллоҳу алайҳи ва саллам намозни тугатишларидан бурун қуёш очилди. Сўнг ўринларидан туриб, одамларга хутба қилдилар. Аллоҳга Ўзи муносиб бўлган ҳамд-санолар айтгач, бундай дедилар: «Дарҳақиқат, қуёш ва ой Аллоҳнинг оятларидандир. Улар бировнинг ўлими ёки туғилгани учун тутилмайди. Қачон ой ва қуёш тутилганини кўрсангиз, намозга шошилинглар». Яна шундай дедилар: «То Аллоҳ сизлардан бу балони кўтаргунча намоз ўқинглар».\nИбн Қаййим раҳимаҳуллоҳ «Зод ал-маод»да кусуф намози ўқиш тартиби борасида узоқ баҳс юритгач, юқорида келтирилган кўриниш тўғрироқ эканини ёзади: «Имом Аҳмаднинг айнан ўзидан нақл қилинган ривоятга кўра, бу борада у фақат Ойша разияллоҳу анҳонинг ҳадисини, яъни ҳар бир ракаатда икки марта руку ва икки марта сажда билан ўқиш тартибини олган… Бу кўринишни Абу Бакр (Халлол) ва Имом Аҳмаднинг эски шогирдлари ихтиёр қилишган. Шунингдек, бу кўриниш шайхимиз Абул Аббос Ибн Таймиянинг ҳам ихтиёри бўлиб, у Ойша разияллоҳу анҳонинг ҳадисига хилоф бўлган барча ҳадисларни заифга чиқарар ва: «Бу ҳадислар хатодир», дер эди».\nДемак, кусуф намози қуйидаги кўринишда бўлади:\n(1) Ният қилиниб, такбири таҳрима айтилади. Сўнг Фотиҳа сураси ва унга қўшиб Бақара сураси каби бирон узун сура қироат қилинади. Чунки қанча узунликдаги сурани ўқиш Ибн Аббос разияллоҳу анҳумо ривоятида собит бўлган. Унда: «Пайғамбар саллаллоҳу алайҳи ва саллам Бақара сурасини қироат қилганчалик миқдорда узоқ қиёмда турдилар», дейилган.\n(2) Рукуга борилади ва қиёмда узоқ турилганидек рукуда ҳам узоқ турилади.\n(3) Рукудан «Самеаллоҳу лиман ҳамидаҳ. Роббанаа ва лакал ҳамд», дея бош кўтарилади. Сўнг Фотиҳа сураси ва ундан кейин биринчи қироатдагига нисбатан қисқароқ бўлган бирон узун сура ўқилади.\n(4) Рукуга борилади. Бу гал рукуда биринчи рукуга нисбатан қисқароқ турилади.\n(5) «Самеаллоҳу лиман ҳамидаҳ. Роббанаа ва лакал ҳамд», деб рукудан бош кўтарилади.\n(6) Икки марта узоқ сажда қилинади.\n(7) Сўнг саждадан бош кўтариб, иккинчи ракаатга турилади. Иккинчи ракаатни ҳам худди биринчи ракаатдагидек ўқилади.\n(8) Охирида қаъдада ўтирилиб, ташаҳҳуд, салавот ва дуолар қилиниб салом берилади.\nКусуф намозида жаҳрий қироат қилинадими ёки махфийми?\nТўғрироқ фикрга кўра, хоҳ қуёш, хоҳ ой тутилсин, кусуф намозида жаҳрий қироат қилинади. Чунки Ойша разияллоҳу анҳонинг ривоятида: «Пайғамбар саллаллоҳу алайҳи ва саллам кусуф намозида овоз чиқариб қироат қилдилар», дейилган. Аммо кусуф намозида Пайғамбар саллаллоҳу алайҳи ва салламдан овоз эшитилмагани тўғрисидаги ҳадисларга келсак, улар жуда заиф ҳадислардир.\nҲофиз Ибн Ҳажар раҳимаҳуллоҳ айтади: «(Кусуф намозида) жаҳрий қироат қилиш Али разияллоҳу анҳудан «марфуъ» ва «мавқуф» кўринишда ривоят қилинган. Бу ривоятларни Ибн Хузайма ва бошқалар ривоят қилган. Абу Ҳанифанинг икки шогирди (Абу Юсуф ва Муҳаммад), Аҳмад, Исҳоқ (ибн Роҳавайҳ), шунингдек, Ибн Хузайма, Ибн Мунзир ва бошқа шофеий мазҳаби муҳаддислари ҳамда моликий мазҳаби уламоларидан Ибн ал-Арабий кусуф намозида жаҳрий қироат қилиш тарафдори бўлишган».\n Ҳофиз Ибн Ҳажар раҳимаҳуллоҳ «Фатҳ ал-Борий»да (2/528-бет) айтади: «Ушбу сўз билан жоҳилият аҳлининг сайёралар ерга таъсир қилади, деган эътиқоди ботилга чиқарилмоқда. Хаттобий айтади: «Одамлар жоҳилият даврида қуёш ёки ой тутилиши Ерда ўзгариш – ўлим ёки бирон зарарга сабаб бўлади, деб эътиқод қилишар эди. Шунинг учун Аллоҳ Пайғамбар саллаллоҳу алайҳи ва салламга бу эътиқоднинг ботил эътиқод эканини маълум қилди».\n Бухорий (1043, 1061), Муслим (915) ривояти.\n «Субул ас-салом», 2/504-бет.\n «Ас-сайл ал-жаррор», 1/323-бет.\n «Аш-шарҳ ал-мумтеъ», 4/8-бет.\n «Фатҳ ал-Борий», 2/528-бет.\n Бухорий (1044), Муслим (901) ривояти.\n Бухорий (1046), Муслим (901) ривояти.\n Бухорий (1045), Муслим (910), Абу Довуд (1190), Насоий (3/136) ривояти.\n Бухорий (1046), Муслим (901), Абу Довуд (1191), Термизий (561), Насоий (3/127), Ибн Можа (1263) ривояти. Ҳадис матни Муслимга оид.\n Бухорий (1052), Муслим (907) ривояти.\n Бухорий (1065), Муслим (901), Абу Довуд (1188), Термизий (563), Насоий (3/148) ривояти.\n «Фатҳ ал-Борий», 2/55-бет.\nAvvalgi maqolaҒазабини ичига ютган эркак киши ҳурлардан хоҳлаганини олар экан. Аёлларчи?\nKeyingi maqola Ақидати таҳовийя шарҳи | 65 | Шайх Содиқ Самарқандий


OzodDayjest: Журналистга ҳамла қилган ҳоким ўринбосари яширинча лавозимига қайтарилди\n28 январ 2022, Тошкент вақти: 14:13\nТошкент шаҳри Олмазор тумани ҳокими ўринбосари Абдурасул Ваҳобов.\nМасъул мансабдор Ўзбекистон икки йилда тўлиқ лотин ёзувига ўтишини эълон қилди. Монопол мавқедаги “Ўзавто” ширкати гладиаторга ўхшатилди. Жорий ҳафта матбуот шу каби воқеалар ҳақида хабар берди.\n25 йиллик дардисарлик: Автозавод аҳоли елкасига ўтириб, унинг мадорини қуритаётганини бешикдаги бола ҳам билади\nОлий Мажлис депутатларининг эътирозлари ва суд даъволарига қарамай, автомобиль соҳасида монополия сақланиб қолмоқда.\n“Бу жараёнлардан ҳукумат хабардорми, йўқми? Агар хабардор бўлса, сабабини тушунтириши керак. Мабодо шу заводдан тушаётган солиқ мамлакат иқтисодиёти учун сув билан ҳаводек зарур бўлса, кунимиз шунга қараб қолган бўлса, иқтисод ё молия вазиримиз тушунтириши керак… Биз эса аксинча қиляпмиз. Тушунтириш, муомала, муроса деган гап йўқ. Худди кўча қонунлари ишлаётгандай: хоҳласанг шу, хоҳламасанг, катта кўча”,- дея 25 йил дардисарликни баён этади Телеграмдаги Platforma.uz канали.\nМақолада “Ўзавто” содиқ гладиаторга менгзалган.\n“Рингда мудом “ЎзАвто” ва халқ: икки таланган мардум бир-бирини талайди. Содиқ гладиатордай “ЎзАвто” хўжасини айтмайди, “оч баччағардан қоч баччағар” дегандай ҳаётдаги энг улуғ орзуси машина миниш бўлган одамлар чақадай унга ёпишади... Ҳурматли коррупционерларимиз сал уялишлари керак, олдин мумкин эди, ҳамма жой ёпиқ эди. Ҳозир буни беркитишнинг иложи қолмади. Бу завод одамларнинг елкасига ўтириб мадорини қуритаётганини ҳатто бешикдаги болалар ҳам билади”,- деб таъкидлайди Телеграм канал.\nЭслатиб ўтамиз, Тошкент шаҳри маъмурий судининг жорий йил 30 октябридаги қарорига мувофиқ, UzAuto Motors Монополияга қарши курашиш қўмитасига қарши даъвосида ҳақли деб топилди.\nҚўмита енгил автомобиллар нархи ўртача 10,29 фоизга ошириб шакллантирилган дея хулоса берган ва ширкатдан нархнинг асоссиз оширилган қисмини пасайтириш ва ортиқча олинган маблағни истеъмолчиларга қайтаришни талаб қилган эди.\nМасъул мансабдор: “Лотин ёзувига ўтиш қўрқинчли иш эмас”\n“Икки хил ёзувда юрган биздек давлат бирор ерда бўлмаса керак. Хоҳлаган жойингиз, хоҳлаган вазирлик ва ташкилотингизга боринг – ҳамма истаганини қиляпти. Бирор бир мантиққа тўғри келмайди. Ҳар бир давлатнинг бир тўхтамга келган ёзуви бўлиши керак”, - дейди Давлат тилида иш юритиш асосларини ўқитиш ва малака ошириш маркази директори Иномжон Азимов (www.kun.uz, 3 ноябрь).\nМасъул мансабдор 1993 йилда лотин ёзувига ўтиш бўйича қонун қабул қилингани, аммо ҳалигача бу масала ҳал бўлмаганини қайд этар экан, “Биз ўз тарихий хатомизни тўғрилашимиз керак” деб таъкидлаган.\nИ.Азимовга кўра, лотин ёзувига ўтиш қўрқинчли иш эмас, унга ўтиш керак, вассалом.\n“Биз жуда кўп вақт йўқотиб қўйдик. Узоғи билан 2 йил ичида лотин ёзувига ўтишимиз керак. Ҳозир бу жараёнга қайси соҳа қандай ўтиши кераклиги борасида тартиб ишлаб чиқиляпти. Бу жараёнга кўп ташкилотлар тайёр бўлган. Масалан, Халқ таълими вазирлиги тўлиқ лотин ёзувига ўтган. Олий ва ўрта махсус таълим вазирлиги ҳам шу ёзувда ишлаяпти. Ҳозир бизда жамиятнинг бошқа томонлари, масалан, матбуотни ва илмий адабиётларни тўлиқ лотин ёзувига ўтказиш иши қоляпти”, - деган марказ директори.\nЖурналистларга тажовузи ортидан тилга тушган ҳоким ўринбосари яна лавозимга қайтди\nKun.uz журналистларига тажовуз қилгани ва таҳририят мулкига шикаст етказгани ортидан ишдан олинган Тошкент шаҳри Олмазор тумани ҳокими ўринбосари Абдурасул Ваҳобов яна ўз лавозимига қайтгани маълум бўлди (www.xabar.uz, 2 ноябрь).\nА.Ваҳобовнинг мансаб курсисини қайта эгаллаши билан футбол бўйича миллий терма жамоа бош мураббийлиги ва умуман тизимдан четлатилган, аммо орадан кўп ўтмай номдор жамоалардан бирининг бошқарувини қўлга олган С. Бабаяннинг қайтиши муқояса этилган.\n“Абдурасул Ваҳобов – Бабаяндай машҳур эмас. Аммо Kun.uz журналистларига тажовузи ортидан яхшигина тилга тушганди. Шундан кейинги шов-шувлар, айниқса, унинг ОАВ орқали журналистни далил-исботсиз, бироқ очиқ-ошкора оғир жиноятда айблаши ва, пировардида, барибир сувдан қуруқ чиқиши шуҳратига шуҳрат қўшганиям бор гап. Айни жараёнда А.Ваҳобов ишдан четлатилди (унинг хатти-ҳаракатларидан гўёки жиноят аломатларини “тополмаган” Тошкент шаҳар прокуратураси мутасаддиларидан бири “А.Ваҳобов ишдан кетишининг ўзи катта жазо” мазмунида гапириб, вазиятни хаспўшлашга урингани эсингиздадир). Бугун маълум бўлдики, бу вақтинча кўрилган чора экан”, - деб ёзади Xabar.uz.\nТаҳририят А. Ваҳобовни ўз ўрнига олиб келиш пинҳона амалга оширилгани ҳамда жамоатчилик ушбу ҳодисадан 2 ноябрь – Журналистларга қарши жиноятлар жазосиз қолишини тўхтатиш халқаро куни хабардор бўлганига эътибор қаратган.


Пике: Рамос билан муносабатларимиз жуда яхши\n2 декабрь, 2016, 11:43\n“Барселона” клуби ҳимоячиси Херард Пике “Реал” сардори Серхио Рамос билан ўзаро муносабатлари яхши эмаслиги ҳақидаги гап-сўзларга нисбатан яна бир бор ўз фикрларини билдириб ўтди.\n“Рамос билан муносабатларимиз жуда яхши. Биз биргаликда Испания терма жамоасида узоқ вақтдан буён бирга тўп суриб келамиз. Бироқ, шанба куни ҳар ким ўз жамоаси шарафини ҳимоя қилади”, - дейди Пике Marca нашрига берган инетрвьюсида.\nЭслатиб ўтамиз, “Барселона” ва “Реал” ўртасидаги навбатдаги “Эл-классико” эртага “Камп-Ноу” стадионида Тошкент вақти билан соат 20:15да бошланади.\nМаълумот учун, “Барселона” чемпионатнинг ортда қолган 13та тури якунларига кўра “Реал”дан 6 очкога ортда қолмоқда. Мадридликлар ҳисобида 33 очко мавжуд ва улар мос равишда турнир жадвалининг 1-поғонасида боришмоқда.


Бугун оқшоми. Шавкат Мирзиёевни табриклаган Хитой раиси, коронавирус бўйича ижобий рекорд ва унга чалинган Лео Месси - Bugun.uz\nБугун оқшоми. Шавкат Мирзиёевни табриклаган Хитой раиси, коронавирус бўйича ижобий рекорд ва унга чалинган Лео Месси\n21:00 | 02-01-2022\nБугунги дайжестни карикатура билан бошлаб, карикатура билан тугатамиз. Демак, уларнинг биринчиси Янги йил куни ўт ўчириш мосламаси портлатганларга бағишланади.\nТошкентда ўт ўчириш мосламасининг портлатилиши бўйича жиноят иши қўзғатилди.\nТошкент шаҳар Шайхонтоҳур туманидаги «Самарқанд дарвоза» савдо мажмуаси олдида 1 январь куни аҳоли йиғилиб, қўлбола ўт ўчириш мосламасини портлатганди. Воқеа оқибатида уч киши — мушакбозликни тасвирга олаётганлар турли кўринишда жароҳанланганди. Пойтахт Ички ишлар бош бошқармаси ҳолат юзасидан айбдорларга жиноят иши қўзғатди.\nКолумнистимиз Ҳабибулло Мўйдинов «ўйиндан ўқ чиқарганлар»га атаб карикатура чизди.\nЯхши янгилик: ўтган йилнинг март ойидан бери ковидга чалиниш бўйича энг паст кунлик кўрсаткич қайд этилди.\nЭслатма: ўтган йил — 2021 йил, биз аллақачон 2022 йилдамиз, адаштириб юборган бўлсангиз, тўғри тушунамиз.\nССВ маълумотларига кўра, 1 январь куни 88 кишида коронавирус аниқланган. Шундай қилиб, жами зарарланганларнинг сони 82 нафар кам 200 мингга (199 118) етган. 2 январь кунги статистика эълон қилинса, катта эҳтимол билан, иккинчи юз минглик «марра забт этилади».\nЎзбекистоннинг (2021 йил) 11 ойдаги ташқи савдо айланмаси ҳажми 37,9 миллиард долларга тенг бўлди. Сальдо — импорт ва экспорт орасидаги фарқ — 6,9 миллиард доллар.\nСтатистика қўмитаси ахборотига кўра, 2021 йилнинг январь–ноябрь ойларида Ўзбекистоннинг ташқи савдо айланмаси ҳажми 37,9 миллиард долларни ташкил қилган. Бунда экспортнинг улуши 15,5 миллиард долларни, импортники эса ундан 6,9 миллиард долларга кўпроқ — 22,4 миллиард долларни ташкил қилган.\nБу давр мобайнида 4 миллиард долларлик саноат маҳсулотлари экспорт қилинган бўлса, 7,4 миллиард долларлик машина ва транспорт асбоб-ускуналари импорт қилинган. Булар ушбу йўналишларда энг кўпи ҳисобланади.\nХитой раиси дипломатик алоқаларнинг 30 йиллиги муносабати билан Шавкат Мирзиёевга табрик йўллади. Хат тўла расмиятчилик, шу сабабли унга қисқача тўхталамиз.\nХитой раиси Си Цзиньпин 2 январь куни дипломатик алоқаларнинг 30 йиллиги муносабати билан Шавкат Мирзиёевга табрик йўллади.\nХитой раиси дипломатик алоқаларнинг 30 йиллиги муносабати билан табриклар экан, Ўзбекистон халқига самимий табриклар ва энг эзгу тилакларини билдирган. Шунингдек, у икки мамлакат ўртасидаги муносабатларга алоҳида тўхталиб, Шавкат Мирзиёевга муваффақиятлар ва мустаҳкам соғлиқ ҳам тилаган.\n«Толибон» гиёҳванд моддалар савдосини тугатишга ваъда берган Афғонистонда ҳар ўн кишидан биттаси «наркоман» экани маълум бўлди.\nМамлакат соғлиқни сақлаш вазири ўринбосари Абдул Бари Умарга кўра, аҳолининг қарийб ўндан бир қисми ҳар куни гиёҳванд моддаларни истеъмол қилади.\n«Толибон» ҳаракати вакилининг сўзларига кўра, ҳозирда мамлакатда яшовчи 39 миллион фуқаронинг 3,5 миллиони гиёҳвандлардир. «Уларнинг ҳар бири ҳар куни тахминан 3 долларлик гиёҳванд моддалардан фойдаланади», — дейди у.\nАввалроқ Афғонистонда гиёҳванд моддалар нархи кескин ошганди. Шунингдек, «Толибон» ҳаракати Афғонистонда гиёҳванд моддалар савдосини тугатишга ваъда берганди.\n«Барселона»да коронавирус билан касалланмаган Лео Месси «ПСЖ»да уни юқтириб олди.\n«ПСЖ» футболчилари Лионель Месси, Хуан Бернат, Серхио Рико ва Натан Битумазаланинг коронавирусга топширган тести ижобий натижа берган.\nКлуб матбуот хизмати хабарига кўра, барча футболчилар ўз-ўзини изоляция қилиш тартибига риоя қилади ва амалдаги протокол талабларини бажаради.\nМаълумот учун, Месси «ПСЖ»га ўтганидан кейин (2021 йил 11 август) Франция чемпионатининг 11 ўйинида иштирок этиб, 1 гол урди ва 4 та голли узатма амалга оширди.\nЮқорида ваъда қилинган иккинчи карикатура айнан Мессининг коронавирусга чалиниши ҳақида.


Сана: 13 Марть 2017 Курилди: 767 Изоҳ: 0\n"Пахтакор" футбол клуби ташкил этган "Омадли мухлис" ютуқли ўйини ғолиблари беллашувнинг танаффус пайтида аниқланди. Мавсумий абонемент ва ўйинга чипта харид қилганлар унда иштирок этиш имкониятига эга бўлишди.\nЮтуқ сифатида спорт кийимлари, футбол тўплари ва "Дамас" автомобили қўйилганди. Ижтимоий акциямизда ғолиб чиққан мухлислар билан танишинг:\nДилшод Юнусов - футбол тўпи\nАзиз Муҳаммадраупов - футбол тўпи\nЖавлон Жўраев - спорт кийими\nАбдулҳамид Абдураимов - спорт кийими\nУмид Машғулов - "Дамас" автомобили.\nАсосий ютуқ Тошкент вилояти Зангиота туманидан ўйинга келган Умид Машғуловга насиб этди. Ғолибларни ютуқлари билан табриклаган ҳолда навбатдаги уй ўйинларимизга ишқибозларни чорлаб қоламиз.\nКалит сўзлар: футбол, ўйинга, спорт кийими, спорт, пахтакорquot, омадли, кийими, дамасquot автомобили, дамасquot, бўлишди, билан, автомобили, quot пахтакорquot, quot дамасquot автомобили, quot дамасquot, quot, nbsp


Ажойиб десерт: "Малика" торти тайёрлаш, пишириш рецепти сирлари, оддий ва мазали\nVatanda.Com » Пазандалик » Ширинликлар » Ажойиб десерт: "Малика" торти\nБу аёл қирол Густав В нинг укаси бўлмиш шаҳзода Карл Бернедоттнинг қизлари - маликалар Маргарита, Марта ва Астридга муаллималик қилган. Қизлар тортни жуда яхши кўрганлари туфайли ширинликка "Малика" номи берилган. Ўз вақтида ушбу десертни "Принсесстåрта", яъни "Маликалар торти" деб ҳам аташган. Сентябр ойининг учинчи ҳафтасида эса тортни пишириш учун махсус байрамлар уюштирилган. Айни вақтда Швецияда ушбу торт йилнинг тўрт фаслида ҳам тайёрланади. Тортнинг устки қопламаси ранги эса нафақат яшил, балки пушти, сариқ, қизил, тўқ сариқ ва оқ бўлиши ҳам мумкин.\nКалория: 842 ккал\nОқсиллар: 12,4 грамм\nЁғлар: 51,4 грамм\nУглеводлар: 86,6 грамм\n3 дона тайёр бисквит\n150 гр малина мураббоси\n1,5 чойқошиқ желатин\n50 гр қанд упаси\n250 мл сут\n2 ошқошиқ картошка крахмали\n3 ошқошиқ шакар\n1 дона ванил таёқчаси\n500 гр марсипиан\n80 гр сариёғ\n1. Тухум сариғи шакар, крахмал ва ванил уруғлари билан бирга кўпиртирилади. Сут қиздириб олинади, аста-секинлик билан тухум сариғи устидан қуйилади. Аралашма олов устига қайтарилгач, ичига сариёғ солиб, аралаштирган ҳолатда масса қуюқлашгунига қадар қайнатиб турилади. Крем тоза идиш ичига солинади, усти плёнка билан ёпилади ва совутгич ичига жойлаб қўйилади.\n2. Желатин икки ошқошиқ иссиқ сувга солиб ивитилади ва шу ҳолатда тўлиқ эригунча қолдирилади. Кўпиртирилган қаймоқ қанд упаси билан аралаштирилади. Икки ошқошиқ масса эритилган желатин ичига солинади ва яхшилаб аралаштирилади. Ҳосил бўлган масса аста-секинлик билан кўпиртирилган қаймоқнинг қолган қисми ичига қуйилгач, кўпиртириш давом эттирилади.\n3. Биринчи корж устига мураббо ва қаймоқ юпқа қилиб суртилади. Устидан иккинчи корж ёпилади. Унинг юза қисмига эса ванилли крем ҳамда кўпиртирилган қаймоқ суртиб чиқилади.\n4. Қаймоққа гумбаз шакли берилади. Устидан юпқа корж жойлаштирилгач, торт думалоқ шаклга келтирилади. Четларига қаймоқ суртилади, бисквитнинг ҳар бир қисми қаймоқ билан тўлиқ қопланган бўлиши лозим. Ана шунда марсипиан ҳам яхши ёпишади.\n5. Тайёр торт яшил марсиапиан билан қоплангач, устки қисми атиргуллар билан безатилади ва қанд упаси сепиб қўйилади.


“Ҳиндистоннинг ёзма мероси: Ҳинд-Ислом ҳаттотлигининг ёзма санъати” номли кўргазма очилди | "Адолат" СДП\nКўргазмада 100 дан ортиқ Ҳирот санъат мактаби буюк ҳаттотларининг XV-XIX асрларда Ҳиндистоннинг турли ҳудудларида яратган ҳаттотлик ишларидан намуналар намойиш этилмоқда.\nЎзбекистон ва Ҳиндистон ўртасидаги муносабатлар дўстлик, ишончли ҳамкорлик, минг йиллик тарихий-маданий, маънавий ришталар орқали ривожланиб келган. Қадимдан икки давлат илм-фан тараққиёти ва тинчликка интилиб, халқлар бирдамлиги учун ҳамкорликка алоҳида эътибор қаратган. Буюк бобокалонларимиз Ҳиндистон халқининг тарихи бобида беназир асарлар яратгани, ўзбек ва ҳинд санъатлари миллий маданиятлар ва адабиётларимиз ҳамоҳанг эканлигидан далолат беради.\n2021-йил 1-апрел куни Ўзбекистон тарихи давлат музейида “Ҳиндистоннинг ёзма мероси: Ҳинд-Ислом хаттотлигининг ёзма санъати” номли кўргазма очилди. Кўргазма Лал Бахадур Шастри номидаги Ҳиндистон маданият маркази ва Ўзбекистон Бадиий академияси билан ҳамкорликда ташкиллаштирилган.\nКўргазмада 100 дан ортиқ Ҳирот санъат мактаби буюк ҳаттотларининг XV-XIX асрларда Ҳиндистоннинг турли ҳудудларида яратилган куфий, наш, сулс, настаълиқ, шикаста, таълиқ йўналишидаги ҳаттотлик ишларидан намуналар намойиш этилмоқда.\nУшбу ёзув намуналари, айниқса Қуръон оятларининг Наш ва Сулс хатида нафис ёзилишида кенг қўлланилган. Ҳинд ёзувлари орасида энг машҳурлари Шардф, Брахми, Хароштий ва бошқалардир. Ушбу ёзувларда эпиграфлар мавжуд. Кўпгина замонавий ёзувлар Брахмийдан олинган.\nКўргазма 20-апрелгача давом этади.\nМанбаа: Yangi O'zbekiston gazetasi


Муслима бир киши кўп нарсани ўзгартира олишини исботлади - Fitrat.uz\nБош саҳифа / Хабарлар / Муслима бир киши кўп нарсани ўзгартира олишини исботлади\nМуслима бир киши кўп нарсани ўзгартира олишини исботлади\nFevral 8, 2019\tМуслима бир киши кўп нарсани ўзгартира олишини исботладиda fikr bildirishni o'chirish 122 Кўришлар\nПокистонлик Рухсона Изхор ўз қишлоғидаги юзлаб ночорларни текинга овқат билан таъминлайди. Унинг ҳаракатлари ёш покистонликлар учун ажойиб намуна бўлди ва улар муҳтожларни таом билан таъминлайдиган “Ризқ” деб аталган ижтимоий лойиҳага асос солишди, хабар беради mvslim.com портали.\n“Ризқ”нинг асосчиларидан бири Изхорнинг ўғли – Хузайфа Аҳмаддир. Аҳмад ва унинг дўстларидан иборат “Ризқ” командаси Лахордаги қашшоқ туманларни картага киргизишади ва шу тариқа ночорларга ёрдам кўрсатиш бошланади.\nТаъкидлаш жоизки, Покистон саҳоват кўрсатиш бўйича дунё миқёсидаги лидерлардан саналади.\n“Ризқ” – бу Покистондаги озиқ-овқат маҳсулотларини қайта тиклайдиган ва тақсимлайдиган илк хизматдир. Лойиҳа дастлаб уч дўстнинг шаҳар бўйлаб ўз машиналарида юриб озиқ-овқат маҳсулотларини йиғиши ва тарқатишидан бошланган эди. Бугунги кунда эса, у Покистоннинг йирик шаҳарларидан бири – Лахорда – фаолият олиб бораётган, ривожланаётган ташкилотдир. Улар университетда таҳсил олганликлари сабаб ва оилавий маблағлари ёрдамида озиқ-овқат маҳсулотларининг чиқиндига ташланиши ва очарчилик муаммосини ҳал қилишга ҳаракат қилишмоқда. Улар шу орқали нафақат Лахордаги, балки бутун Покистондаги бу билан боғлиқ муаммони ҳал қилишга киришишган.\n“Ризқ” кунига ўртача 200дан 250тагача озиқ-овқат маҳсулотларини тарқатишни йўлга қўйган, лекин улар бу кўрсаткични 2000тага етказишни мақсад қилишган.\nАввалги Берлин халқаро кинофестивалида мусулмонлар ҳақида 7 та фильм намойиш этилади\nКейинги Саҳоватли болакай


Фаоллик — асосий мезон | Ўзбекистон "Адолат" социал-демократик партияси\nФаоллик — асосий мезон\n20 Январь, 11:00 • Ёш адолатчилар, Наманган вилояти, Янгиликлар • 164 марта кўрилди • Комментариев к записи Фаоллик — асосий мезон нет\nМен “Адолат” СДП фаолиятига анчадан бери қизиқиб, унинг ғоя ва дастурларини чуқурроқ ўрганишга, партия аъзолари олиб бораётган ишлардан хабардор бўлишга интилардим. Коллежга ўқишга кирганимдан кейин бу борада янги имкониятлар юзага келди. Чунки ўқиш ва жамоатчилик ишларида қатнашиш асносида кўплаб “адолатчи”лар билан танишдим, БПТ аъзолари қатори турли тадбирларда қатнаша бошладим. Ўзим ҳам улар сафидан ўрин олдим. Айниқса, ўтган йили “Адолат билимдони” кўрик-танловида қатнашиш жараёнида партия ҳаёти, фаолиятидан янада кенгроқ хабардор бўлдим. Туман ва вилоят босқичларида ғолиб чиқиб, мамлакат миқёсида учинчи ўринга лойиқ топилдим.\nАлбатта, шундай натижага эришганимдан ўзим ҳам, бирга ўқийдиган дугоналарим, ҳамма яқинларим ҳам қувондик. Лекин гап бунда эмас. Мазкур кўрик-танловнинг ўтказилиши жараёнида янада кўпроқ нарсани билиб олдим, партия ташкилотлари фаолиятини жонлантириш бўйича жуда кўп имкониятлар борлигини ҳис этдим. Уларни ишга солиш орқали юқори натижадорликка эришсак, “Адолат” СДПнинг жамиятдаги мавқеи янада юксалиши турган гап. Бунда биринчи ўринга партия аъзосининг фаоллиги масаласини қўйган бўлардим.\nБиргина мана шу кўрик-танлов масаласини олайлик. Ундан кўзланган мақсад жуда яхши, албатта. Бироқ ҳамма жойда ҳам уни ташкил этиш ва ўтказишда барча партиядошларимиз етарли даражада фаоллик кўрсатдилар, деб бўлмайди. Туман босқичида олти нафар тенгдошларимиз қатнашди. Болалар мусиқа мактабининг ҳашаматли зали, чиройли саҳна, микрофонлар. Томошабинлар кўп, бироқ зал бундан-да гавжум бўлиши лозим эди, чунки бўш ўриндиқлар ҳам бор эди. Ҳолбуки, Чортоқда мингга яқин “Адолат” СДП аъзоси бор. Қолаверса, бундай кўрик-танловлар фақат ўзаро баҳсда иштирок этадиган саккиз-ўн нафар кишининг эмас, балки уни томошабин ёки мухлис сифатида кузатадиган кишиларнинг ҳам ҳуқуқий ва сиёсий билимлари, онги ва маданиятини юксалтириш, уларни қонун ҳужжатларига ҳурмат руҳида тарбиялашга кўмаклашади. Фақат бугина эмас, шу каби тадбирларда қатнашиш биз сингари ёшларда эркин фикрлаш қобилияти ва нутқ маданиятини ўстириш, фаол фуқаролик позициясини янада мустаҳкамлаш, уларда Ватанга муҳаббат, келажакка ишонч руҳини шакллантиришда ҳам муҳим аҳамият касб этади. Бундан ташқари, партия сафидаги энг фаол, ташаббускор, атрофдагиларга намуна кўрсатаётган йигит-қизларни рағбатлантириш орқали ёш “адолатчи”лар сафини кенгайтиришга ҳам хизмат қилади.\nМенга туман босқичининг ғолиби сифатида вилоятга йўлланма беришди. Бошқа ҳудудлардаги ёш “адолатчи”лар билан баҳслашадиган кунни орзиқиб кутдим. Чунки улар билан яқиндан танишишни, партиядошларимиз олиб бораётган ишлардан хабардор бўлишни орзу қилардим. Бир жиҳатдан бунга эришдим ҳам. Косонсой, Поп, Норин туманлари вакиллари ўзларининг топқирликлари ва зукколиклари билан кўпчиликни қойил қолдирдилар. Айни пайтда баъзи танлов қатнашчиларининг тайёргарлик даражаси жуда паст эканлиги ҳам билиниб қолди. Демак, бу масалада масъул партия ходимлари етарли даражада фаоллик кўрсатишмаган, дейиш мумкин.\nШунинг учун ҳар бир тадбирни ўтказишга тайёрланар эканмиз, унинг ҳар жиҳатдан юқори даражада ўтишини таъминлаш ҳақида қайғуриш керак, деб ҳисоблайман. Биринчи навбатда, фаолликни асосий мезон сифатида белгилаб олиш даркор. У фақат тадбир иштирокчиларига эмас, балки томошабинларга ҳам дахлдор кўрсаткич сифатида белгиланиши лозим. Ахир, ўзингиз ўйлаб кўринг, туман босқичида зал тўла томошабин бўлганида, вилоятда ҳам рақобат даражаси баландроқ бўлганида янада кўпроқ ёшлар партиямиз, у олиб бораётган сиёсат, ғоя ва мақсадлари ҳақида тасаввурга эга бўлмасмиди?\nЭҳтимол, юқорида баён этилган фикрлар кимгадир арзимас бўлиб туюлар. Аммо томчилардан уммонлар пайдо бўлади дейилганидай, кичик бир нарсани ҳам назардан четда қолдирмаслигимиз керак, деб ўйлайман. Бу эзгу ишларга биз, “Ёш адолатчилар” қаноти аъзолари ҳам камарбаста бўлишимиз даркор.\nЧортоқ туман кенгаши\n“Ёш адолатчи”лар қаноти аъзоси\nФаоллик — асосий мезон was last modified: Январь 20th, 2018 by matbuot\n« 2018 йилги солиқ ва бюджет сиёсати: интизомли, ҳалол солиқ тўловчилар учун имтиёзлар Қонун ижодкорлиги ва коррупция келиб чиқишининг олдини олиш »


Бағдод шаҳри марказидаги ҳукумат бинолари жойлашган ҳудудда бир ҳудкуш мина ўрнатилган машина портлатди.\nОқибатда, ктти нафар ироқлик фуқаро қурбон бўлди.\nАмерика ҳарбий қўмондонлиги расмийсининг билдиришича:\n“Ҳудкуш тинч аҳолига ҳужум қилди. Одамлар халқаро зонага кириш учун навбатда туришган эди. Жароҳатланган ва қурбон бўлганлар бор.”\nАҚШ ҳарбий ҳаво кучлари эса Фаллужа шаҳрида исёнчилар жойлашган, деб ҳисобланган нуқталарни ўққа тутди. Анбар вилоятида Американинг етти нафар денгизчи пиёдаси ўлдирилди. Бу борадаги тафсилотлар ҳозирча билдирилгани йўқ.


Стив Жобснинг фарзандларини меросдан маҳрум этишди! - Terabayt.Uz\nСтив Жобснинг фарзандларини меросдан маҳрум этишди!\nApple компаниясининг асосчиси Стив Жобснинг беваси Лорен Пауэлл Жобсга марҳум турмуш ўртоғидан кўп миллиардли мерос қолган эди. Лорен Жобс мана шу меросни фарзандларига қолдирмаслигини билдирди, деб ёзади Xabar.uz нашри.\nЎҚИНГ: Стив Жобсни ишдан ҳайдаган инвестор Apple'да энг кўп даромад қилди\nЛореннинг айтишича, бир вақтлар, XIX асрда Рокфеллерлар билан бўлгани сингари улкан бойликни бир оила қўлида жамлаш яхшиликка олиб келмайди. Лорен Жобс бу бойлик ўзига эридан қолгани ва ўз вақтида Стив Жобс ҳам миллиардер бой бўлишга интилмаганини айтиб ўтган. Энди эса у турмуш ўртоғидан қолган бойликдан муҳтожларга ёрдам бериш йўлида фойдаланмоқчи.\nBloomberg рейтингида келтирилишича, айни вақтда Лорен Пауэлл Жобснинг бойлиги 24 миллиард доллардан иборат. У дунёнинг энг бой одамлари рўйхатида 38-ўринда турибди. Лорен Пауэлл Жобснинг уч фарзанди бўлиб, ўғли Рид ҳамда қизлари Эрин ва Евага у эрининг меросини қолдирмоқчи эмас.\n#Apple #Стив Жобс


Катта фиқҳ энциклопедияси: ўғилнинг ўғли таърифи | Azon.uz - Ахборот-таҳлилий портал\nКатта фиқҳ энциклопедияси: ўғилнинг ўғли таърифи\n848 22:05 27.12.2021\n(70-қисм 71-қисм 72-қисм 73-қисм 74-қисм 75-қисм 76-қисм 77-қисм 78-қисм 79-қисм 80-қисм 81-қисм 82 қисм, 83-қисм, 84-қисм, 85-қисм 86-қисм 87-қисм 88-қисм 89-қисм 90-қисм 91-қисм 92-қисм 93-қисм)\n[ИБНУЛ ИБН] – Ўғилнинг ўғли таърифи\n1. Ўзининг насаб ва разоатдан бўлган ўғлидан туғилган ўғил болага араблар اإلبن إبن] Ибнул ибн] – ўғилнинг ўғли иборасини ишлатишади. Бу ибора қайдсиз, мутлақ ишлатилса, насабидан бўлгани тушунилади ва унга набира إبن اإلبن атамаси] Ибн [إبن .дейилади [ўғилнинг ўғли]га мажозан қўлланилади. Шунингдек, إبن] ибн] атамаси اإلبن إبن إبن] ибну ибнил ибн] – абирага нисбатан ҳам ва кейингиларига ҳам ишлатилади. Фақиҳлар истилоҳида мазкур луғавий маънодан четга чиқилмайди. Алоқадор сўзлар: االبن ولد] валадул ибн] – ўғилнинг боласи:\n2. Бу ибора اإلبن إبن] ибнул ибн] – ўғилнинг ўғлига нисбатан умумийроқдир. Чунки “ўғилнинг боласи” деганда, қизи ҳам, ўғли ҳам тушунилади. السبط] ас-сибту] лафзи кўпинча қизнинг боласига ишлатилади. Шунинг учун ҳам Ҳасан ва Ҳусайн розияллоҳу анҳумоларга Расулуллоҳ (سبطا رسول هللا صلى هللا عليه وسلم соллаллоҳу алайҳи ва салламнинг икки набираси), дейилади. Баъзан ўғилнинг фарзандларига ҳам السبط [ас-сибту] атамаси ишлатилади.\n3. Фақиҳлар ибнул ибн, яъни ўғил набира асаба бўлиши борасида иттифоқ қилишган. Ўғил набирани мерос олишдан тўсади. Набира эса ўзидан кейинги абирани мерос олишдан тўсади. Ўғил набира аммаларининг меросдаги улушларидан бошқа ҳеч нарса қолмаганида уларни асабага айлантирганидек, ўз опа-сингилларини ва амакиларининг қизларини ҳам асабага айлантиради. Фақиҳлар набира момога никоҳда валий бўлиши борасида ихтилоф қилишган. Жумҳур олимлар набира момога никоҳда валий бўла олади, дейишса, шофеъийлар бунга қарши чиқишган.\n4. Фақиҳлар ибнул ибн, яъни ўғил набирага тегишли барча фиқҳий масалаларни ўз ўрнида баён қилишган. Жумладан, мерос масаласи “Фароиз” бобида зикр қилинади. Ўғил набиранинг никоҳда момосига валий бўлиши “Никоҳ” китобида зикр этилади. Бундан ташқари, фақиҳлар ибнул ибнга тегишли масалаларни унга тааллуқли бобларда баён қилишган.


Туғилган кунимга 60 йил тўлиши муносабати билан узоқ-яқиндан қутловлар, табрикнома ва мактублар йўллаган давлат ва ҳукумат бошлиқларига, хорижий сиёсат ва жамоат арбоблари, ишбилармон доиралар вакилларига, халқаро ташкилотлар раҳбарларига, юртимиздаги маҳаллалар ва меҳнат жамоаларига, барча ватандошларимга ўзимнинг самимий миннатдорлигимни изҳор этаман.\nҚўмиталар ва фракцияларда қонун лойиҳалари қизғин муҳокама қилинмоқда\nШу кунларда Ўзбекистон Республикаси Олий Мажлиси Қонунчилик палатасида бир қатор янги қонун лойиҳалари муҳокамасига бағишланган йиғилишлар бўлиб ўтмоқда. Унда қонун лойиҳалари дастлабки тарзда қўмиталарнинг кенгайтирилган йиғилишларида ишчи гуруҳи аъзолари иштирокида қизғин муҳокама этилиб, ушбу ҳужжатларни палатанинг навбатдаги мажлиси кун тартибига киритиш юзасидан тегишли қарорлар қабул қилинаяпти.\nБозор талабини билган тадбиркор ютқазмайди\nЮртимизда тадбиркорлик ҳаракати кун сайин ривожланиб бораётгани замирида яратилаётган қулай ишбилармонлик муҳити, хусусий секторга берилаётган катта эътибор мужассам. Жойларда ана шундай имкониятлардан унумли фойдаланган ҳолда, кўплаб корхоналар ташкил этилиб, ички бозоримиз сифатли маҳсулотлар билан бойимоқда. Уларнинг экспорт салоҳияти юксалаётгани эса янада диққатга сазовордир.


Жой мулкдорларининг умумий мол-мулкини, ширкатнинг ер участкаси ва мулк-мулки сақланишига доир келгуси йилги ишлар режасининг лойиҳасини кимдир идорадан чиқмай туриб, ўтирган жойда, бир уринишда, ҳаш-паш дегунча тузиш мумкин деб ўйлаётган бўлса, қаттиқ янглишади. Бу ишда профессионал тарзда ёндашувдан фойдаланганлар ютади, холос. Негаки, режа даромадлар ва харажатлар сметасини тузиш учун асосдир. Режа ва смета эса бир-бири билан чамбарчас боғлиқ. Булар ХУМШдаги энг муҳим ҳужжат саналади. Зотан, ана шу ҳужжатлар асосида умумий мол-мулк бошқарилади. Башарти, мазкур ҳужжатлар қўл учида, шоша-пиша тайёрланган, унда ҳақиқий талаб-эҳтиёж ва устуворликлар, ХУМШ аъзоларининг фикр-мулоҳазалари инобатга олинмаган бўлса, уй хўжалигида хайрли ўзгаришлар бўлиши даргумон.\nКўпинча ширкат аъзолари жой мулкдорларининг умумий мол-мулки, ширкатнинг ер участкаси ва мол-мулки таъминотига доир қайси ишлар келгуси йил режасига киритилганлигидан хабардор бўлмайдилар. Улар режа тайёрланаётганда фикр-мулоҳазаларимиз инобатга олинмайди деб нолиб юришади. Бундай номатлуб ҳолатлардан қай йўсинда қутулиш мумкин?\nАйни шу сабабли ҳам, қонун ҳужжатларида ишларнинг режаси, даромадлар ва харажатлар сметаси лойиҳаларини ХУМШ аъзолари олдиндан муҳокама этиши ва умумий йиғилишда тасдиқлаши зарур эканлиги белгилаб қўйилган. Ширкат бошқаруви шуни ёдда тутиши лозимки, ширкатда умумий мол-мулкни бошқариш муддао ва мақсадлари жой мулкдори измидадир, негаки у ана шу ишлар ижроси учун харажатлар ҳақини тўлайди. Шикоятларга, тарафлар ўртасида тушунмовчиликларга йўл қўймаслик учун ширкат бошқаруви у ёки бу ишларнинг устуворликларини аниқ-лўнда, ҳаммабоп қилиб, сабр-чидам билан тушунтирмоғи керак. Уларнинг ижроси молиявий таъминотга, бинобарин, ХУМШ аъзолари мажбурий бадалларни вақтида тўлашига боғлиқ эканлигига ҳам урғу бериш керак. Агар улар буни тушуниб етмасалар, мўлжалланган ишлар режаси бажарилмайди ва режа қоғозда қолиб кетаверади.\nЙиллик иш режасини ишлаб чиқишда ХУМШ бошқаруви нималарга амал қилмоғи даркор?\nШиркат бошқаруви ишларни режалаштираётганда умумий мол-мулк ҳар бир объектини кўздан кечириш, техник ҳолатини ўрганиш ва баҳолаш натижаларига таянмоғи керак. Бунда норматив ҳужжатлар, шунингдек у ёки бу ишларни бажариш зарурлиги хусусида ХУМШ аъзолари билдирган фикр-мулоҳазалар, шунингдек бу ишларнинг молиявий таъминоти имкониятлари инобатга олинмоғи зарур.\nЙиллик ишлар режасини тузишда ширкат бошқаруви ҳаракатларининг намунавий изчиллиги (кетма-кетлиги) қуйидагича:\n1. Ишлар режасининг 2 та лойиҳасини тузган маъқул.\n2. Бунинг учун умумий мол-мулкнинг барча объектлари ҳолати тўғрисида ҳамда хизмат кўрсатиш ва таъмирлаш ишларини бажариш зарурати ҳақида тўлиқ ахборот тўплаш даркор.\n3. Жой мулкдорлари қайси ишларни бажариш зарур деб ҳисоблаётганликлари ва бу ишлар ижроси учун қанча тўлай олишлари ҳақида ахборот тўпламоқ лозим.\n4. Хизмат кўрсатиш ва таъмирлаш ишларининг имкон қадар тўлиқ рўйхатини тузиш ва унга бошқарув фикрича, уй учун амалга оширилиши лозим бўлган барча ишларни, шунингдек ХУМШ аъзолари тавсия этаётган ишларни киритиш керак.\n5. Ҳар бир ишни аҳамияти даражаси (биринчи навбатдаги, муҳим, муҳимроқ) бўйича баҳолаш керак. Уларнинг қийматини ҳам ҳисоблаб чиқиш зарур.\n6. Ҳар бир турдаги ишларни бажаришга кетадиган харажатларни ва умумий суммани чамалаб кўриш лозим.\n7. Ширкат аъзолари режалаштирилаётган барча ишларни молиявий жиҳатдан таъминлай олиш-олмасликларига баҳо бериш лозим.\n8. Мабодо харажатлар ҳаддан зиёд ортиб кетган ва ХУМШ аъзоларига оғирлик қиладиган бўлса, бинобарин, улар бунга ҳақ тўлай олмайдиган бўлса, ишнинг техник нуқтаи назаридан унча муҳим бўлмаганларини рўйхатдан чиқариб ташлаб устуворликларини белгилаб олиш керак.\n9. Баъзи ишлар ва таъмирлаш тадбирлари муддатини кейинроққа кўчириш тўғрисида қарор қабул қилиш жоиз. Режа лойиҳасига ўзгартиш ва қўшимчаларни уй аҳли фикр-мулоҳазаларини инобатга олган ҳолда киритмоқ керак. Ширкат бошқаруви муҳокаманинг очиқ-ошкоралигини таъминлаган тақдирдагина, жой мулкдорлари белгилаб олинаётган ишларни бажариш улар томонидан молиялаштириш имкониятига боғлиқ эканлигини тушунадилар. Агар одамлар ҳақ тўлашга тайёр бўлса, бу ишларни режага киритавериш мумкин. Бордию, уларни бажариш харажатлари, уй аҳлининг фикрича, ҳаддан ортиқ, оғирлик қиладиган бўлса, у ҳолда мўлжалланаётган ишлар қийматини арзонроққа тушириш учун ишлардан қайси бирини кейинроққа кўчириш масаласини ҳал этишлари зарур. Бундай ёндашув аҳолининг хабардорлик доирасини оширади. ХУМШ билан ширкат аъзолари ўртасида амалий мулоқот йўлга қўйилишини таъминлайди.\n10. Ана шу ўзгартиш ва қўшимчалар асосида жорий йилга мўлжалланган ишлар режасининг иккинчи лойиҳасини, шунингдек кечиктирилган (олис истиқболда бажариладиган) ишлар режасини уларнинг бажарилиши муддатини кўрсатган ҳолда тайёрлаш лозим.


Эркак зотининг заиф томони... » Ўзбекистон янгиликлари – Zamin.uz\nОға-инингиздан қачон узоқлашганингизни биласизми? Йўқ, албатта! Уларга аввалгидай эмаслигингизни ҳис этиб турасиз. Аммо сабабини топмайсиз, ҳатто гоҳида хаёлингиздан «уларнинг нимасига бу қадар меҳр қўйган эканман, ёшим катталашиб, кимнинг қандайлигини энди билдим шекилли», деган ғофил ўйлар ҳам ўтади. Аслида эса сиз уйланганингизан бери шундай бўлиб қолдингиз.\nКелинг, буни ёйиброқ тушунтирай: маълумки, «амаки-тоға», «амма-хола» деган тушунчалар бор. Энди сиз холис айтинг, амма билан амакига нисбатан хола ва тоға юракка яқинроқ туради, шундайми? Фикримга қўшилмасангиз, болаларингизнинг суҳбатига қулоқ тутинг: ҳадеганда холаси билан тоғасини гапираверади. Уларникига чопқиллаб бораверади. Танангизга ўйласангиз, ўзингиз ҳам ўз тарафингиз билан эмас, қайнбўйнилар билан борди-келдида аллақачон қуюқлашиб кетибсиз. Бу сўзсиз аёлингизнинг шарофатидир.\nЧунки у чой устида, нон устида ҳали бу опаси, ҳали бу синглиси, гоҳ акаси, гоҳ укасининг таърифидан сўзлайверади. Улар ёпиб келган ноннинг ширинлиги, сизга совға қилган кўйлагининг сифати тозалиги ва… шунга ўхшаш нарсалар хусусида жойини топиб гап қистираверади. Шу тарзда болалар ҳам, сиз ҳам уларга исигандан исиб борасиз. Аёлингиз ўз қариндошларига жигар. Улар ҳақида сўзлагиси, эслагиси келаверади. Натижани кўриб турибсиз, болалар онасининг қариндошларига дилдан боғланиб боряпти.\nСизникиларга эса аёлингиз бор-йўғи келин! Яъни юрагида ийиб турадиган қариндошлик риштаси йўқ, таърифлай деса, авлодингизнинг туб фазилатлари, яхши-ёмонидан яқиндан таниш эмас, унинг устига тажрибаси ҳам кам! Келин ҳаргиз оға-инингизга ёмонлик раво кўрмаслиги, ғийбатини ҳам қилмаслиги мумкин, унинг айби битта — улар ҳақида кам гапиради, холос. Гапирса ҳам «келинлик тили» билан гапиради. Яъники, икки томон бир-бирига ёпишиб-қапишиб кетмайдиган қилиб гапиради. Опа ё укангизга оёғингиз тортмаётганидан акангизни соғинмаётганингиздан билинг — сизни у ёққа интилтирадиган туртки, ташвиқот йўқ. Эркак зотининг яна бир заифлигига иқрор бўлингки, кимдир, аниқроғи, аёли унинг яқинларини бот-бот эслатиб, юрагини илитиб турмаса, у ака-укалик бурчларини сал бўлмаса унутишгача боради.\nАммо қайси она ва ё қайчи мураббий, қайси тарбия даргоҳи қиз болага «жуфтинг оға-иниларидан ажраб кетмаслиги учун уни ҳар доим қариндошларига иситиб тур» деб таълим беради?! Агар аёл сабаб бўлиб ака-укалар бир-биридан ажраб кетса, бу аёлга икки дунё саодати йўқлиги, болаларидан қаттиқ азият чекиб қолиши аниқлигини, қай йўсин ва услубларда уларга уқтирсак экан?! Йигитларжон, наҳотки сизни ўз томирингиздан узилиб қолмаслигингиз учун, шунча фалсафа сўқиб, шунча изтиробга тушишимиз шарт бўлса?! Бу ўринда ўзингиз ҳушёрлик кўрсатсангиз бўлмасми?!\nАгар оға-иним билан узилиб кетмай десангиз, ота-она ва Аллоҳ рози бўладиган фарзанд бўлай десангиз, қолаверса, ўзингиздан тарқаётган болаларни ҳам кейинчалик бир-бирига меҳрибон бўлишини хоҳласангиз, аёлингизнинг яхши аёл бўлишига ёрдамлашинг. Чунки у ўзи билмаган ҳолда айрим хатоларга қўл уриб қўйиш мумкин. Ёнингиздаги маҳрами жонингиз гуноҳкор бўлгунча қараб турманг, рўзғорингизнинг бошидан унга қуйидаги талабларни қўйинг ва ижросини назорат қилинг:\n—Жуфтингиз ҳеч қачон сизга ака-ука, опа-сингил, ҳатто қариндош-қадрдонларингизни ёмонламасин! (Чунки эркакнинг бир мўртлиги шу, бир оғиз гап билан, айниқса, хотинининг гапи билан яқинларидан узилиб кетиши ё камида уларни ёмон кўриб қолиши ҳеч гап эмас! Бунга мисол ҳисобсиз!)\n—Мабодо ўзингиз улар билан хафалашиб қолган ҳолатингизда ҳам ўтингизга керосин сепмасин!\n—Ўзиникиларга қандай илтифот кўрсатса, сизнинг жигарларингизга ҳам шундай ихлос билан муносабатда бўлсин!\nАёлингиздан яна шуни илтимос қилинг, қайси ролни ўйнаса ўйнасин, не мақомга тушса тушсин, аммо сизни ҳамда болаларингизни шундай созласинки, ака-укаларингиз қошига юрагингиз ошиқиб, ўзингиз талпинадиган бўлинг.\nАёлингиз дастлаб бу шартингизни малол олиши, бош тортиши ва пайт пойлаб аксини қилишга уриниши мумкин, аммо сиз талабда қаттиқ туринг! Агар шунга эриша олсангиз, аввало аёлингизнинг ўзи ютади: қариндош-уруғларни боғлаб қўяётгани учун, биринчидан, ҳадемай, ўзининг болалари чандон иноқ бўлиб, унга роҳат келтирадилар.\nИккинчидан, жуфтини, яъни сизни «оға-инисига номеҳрибон» деган тавқи лаънатдан, катта гуноҳликдан қутқаради.\nУчинчидан, бу эзгулик оға-инилар эмас, балки бегона ҳисобланган — келиннинг саъй-ҳаракати билан бунёд бўлаётгани учун, ишшааллоҳ, Аллоҳ уни икки, балки ундан-да кўп баробарида мукофотлайди. Қолаверса, қайнона-қайнотанинг ризолигига етишади, чунки аёлингиз ҳурмат қилаётган ҳар бир жигарингизда онангизнинг мўлтираган нигоҳи, отангизнинг умидворлиги ҳамиша уйғоқ туради…\n«Ўғлим, келиним сенга айтаман»дан\nЯнгиликлар » Ҳаёт тарзи » Эркак зотининг заиф томони...\n21:20 Сиз мени шунчаки унутолмайсиз, Чиқара олмайсиз хаёлингиздан. Ҳали кўп эслайсиз кулишларимни, …\n00:07 Қўш хотинлик: Кимга баҳона, кимга кўнгил ҳуши?


Алламжонов газеталар бош муҳаррирларини журналист-ходимлари тақдирига бефарқ бўлмасликка чақирди | Qalampir.uz\nАлламжонов газеталар бош муҳаррирларини журналист-ходимлари тақдирига бефарқ бўлмасликка чақирди\nЖамият\t25 Апрель 18:52 2073\nХабарингиз бор, QALAMPIR.UZ Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комилжон Алламжонов билан мамлакатдаги сўз ва матбуот эркинлиги, соҳадаги ютуқ ва камчиликлар, пандемия оқибатида кутилаётган инқироз ва бунинг ОАВга таъсири ҳақида суҳбатлашган эди. Ушбу суҳбатда Алламжонов ўзбек матбуоти ҳам дунёдаги жараёнларга мослашиши, анъанавий газеталарнинг келажагини кўрмаётгани, улар онлайн нашрларини ишга тушириши кераклигини айтди. Ушбу фикрлар кўп йиллардан буён босма нашрларда ишлаётган устоз журналистларни ранжитган кўринади. Ижтимоий тармоқларда “Ишонч” газетаси бош муҳаррири Ҳусан Эрматов ва "ХХI аср" газетаси бош муҳаррири Норқобил Жалилнинг эътирозли фикрлари тарқалди.\n“Жамиятга асл ҳақиқатлар аслида керак бўлса, матбуот ўлмайди. Сиз уни ўлдиришга шошилманг, ундан кўра ўзингизга умр тиланг, биродар, аслида кўп кўрган бу тарих- ажал билдирмайин келади”, дейди Ҳусан Эрматов.\nКомилжон Алламжонов ўзи томонидан айтилган фикрлар янглиш тушунилаётгани, эртами ё кеч миллий ОАВ бу муаммолар билан тўқнаш келишини, газеталар вазиятга мослашиши кераклигини яна бир бор таъкидлади. У ижтимоий тармоқлардаги саҳифасида шундай ёзади.\n“Ҳурматли, юзлаб журналистларга ойлик маош тўлаб, уларнинг турмуш тарзига масъул бўлган босма нашрларимизнинг бош муҳаррирлари! Мени роса койибсиз, дилингиз оғриганини билдирибсиз. Лекин битта саволга жавоб беринг.\nҚани айтингчи, бугун иқтисодий аҳволингиз қандай? Журналистларга ўз вақтида ойликларни тўлашга қийналмаяпсизми? Қўл остингиздаги ҳалол ва ватанпарвар ходимларингиз келажаги ҳақида қайғуряпсизларми? Мана бир мисол, айни шароитда газеталарнинг қоғоз вариантини қандай қилиб ўқиш мумкин? Уни тарқатиш ҳам мумкин эмас, муштарийлар кўчага чиқиши ҳам мумкин эмас. Ҳамма карантинда. Фақат биз эмас, барча ташкилотлар карантинда дерсиз. Ундай бўлса ўқувчилар янгилик ва маълумотларни қаердан олиши керак? Пандемия вақтида халқни хавфдан ким огоҳ этади, ким аҳоли орасида тарғибот олиб боради? Албатта веб-сайтлар, ижтимоий тармоқлар ёки телерадиоканаллар. Улар тинимсиз ишлаб турибди. Рекламадан озми кўпми даромад қилишяпти, ходимлари рўзғорини тебратмоқда.\nАйнан шу карантин даврида ўқувчиларингиз аллақачон бошқа ресурсларда. Эртага Сизларга обуна бўлган минглаб муштарийлар карантин давомида қоғоз вариантдаги газеталарни олмаганликларини, шу сабабли улар билан қайта ҳисоб-китоб қилишингизни талаб қилишса, унда янада оғирроқ иқтисодий аҳволга тушиб қолмайсизми?\nГап босма матбуотнинг ёпилиши ёки газеталарнинг тугатилиши ҳақида кетмаяпти. Гап уларнинг ахборотни аҳолига қандай форматда етказиши ҳақида бормоқда.\nСизга даъватим, имкон қадар тезроқ замонга мослашинг, босма нашрингизни рақамлаштириш чораларини изланг. Ходимларингиз тақдирига бефарқ бўлманг. Акс ҳолда молиявий аҳволингиз янада қийинлашиши мумкин. Аччиқ ҳақиқат шуки, бугунги кунда бутун дунёда айнан босма нашрларнинг тараққиёт стратегияси ўзгарди. Ҳаттоки газета чоп этадиган ускуналар ишлаб чиқарилиши ҳам камайтириляпти. Манаман деган катта босма нашрлар қоғоз версиясини бутунлай тўхтатиб, онлайн форматга ўтмоқда.\nМасалан, 2 кун олдин Буюк Британиянинг The Weekly News нашри май ойидан бошлаб қоғоз вариантда чиқишни бутунлай тўхтатишга қарор қилганини маълум қилди. Энг консерватор ва қадриятларини ўта қаттиқ ҳурмат қилувчи инглизлар ҳам 165 йилдан буён чоп этиладиган ушбу отахон босма нашрнинг қоғоз вариантидан воз кечиб, янги замон талабларига мослашишни ва онлайн форматга ўтишни бугунги куннинг энг тўғри қарори, деган фикрга келган. Ёки катта обрў ва ҳурматга эга бўлган Newsweek, U.S. News & World Report ва La Tribune нашрлари ҳам аллақачон бутунлай қоғоз форматдан воз кечиб, онлайнга ўтишган. Бунақа мисоллар жуда кўп.\nХуллас, мақсадим кимларнингдир дилини оғритиш эмас, барчамизга кўриниб турган хавфдан Сизларни огоҳлантириш ҳамда бизнес моделингизни қайта кўриб чиқиш ва замонга мослашишни тавсия қилишдир”.\nКомилжон Алламжонов билан видеоинтервьюни QALAMPIR.UZ’нинг YouTube’даги саҳифасида томоша қилишингиз мумкин.\n25 Май 16:12 40176\n25 Май 23:18 36139\n26 Май 14:40 35541\n26 Май 09:01 25442\n25 Май 11:09 22979


Ўтган ҳафтада онлайн аукцион орқали 50 та автомобил рақамлари сотилди\nСотилган давлат рақам белгиларининг умумий суммаси 678 миллион сўмдан ошди. 15.05.2018, Sputnik Ўзбекистон\n16:26 15.05.2018 (янгиланди: 16:56 15.05.2018)\nСотилган давлат рақам белгиларининг умумий суммаси 678 миллион сўмдан ошди.\nТОШКЕНТ, 15 май — Sputnik. Шу йил 7-11 май кунлари давомида биржанинг онлайн аукционлари орқали 50 та автомобил рақамлари сотилди, деб хабар қилди "ЎзРТХБ" АЖ матбуот хизмати.\nБулардан 41 таси жисмоний шахсларга, 9 таси юридик шахсларга сотилган. Сотилган давлат рақам белгиларининг умумий суммаси 678 миллион сўмдан ошди.


Саида Мирзиёева ўз аммаси, Президентни тарбиялаган аёл ҳақида гапирди - Zamin.uz\n23:31 / 25 февраля 2020\nОчиғини айтсам, аммажоним билан бизнинг муносабатимиз ажойиб. Бир-биримизга муҳаббатимиз чексиз. Ҳар бир чиқишим бўлса ёки бирор жойда муваффақиятга эришсам, телефон қиладилар ёки смс ёзиб қўядилар: «Болажоним, баракалла, сен билан ғурурланаман. Мен доим олдингдаман», дейди.\nСаида Мирзиёева аммаси\nСаида Мирзиёева: «Биз билан бўлган барчага раҳмат!»\nМиржалол Қосимов коронавирусга қарши курашиш учун 75 млн сўм хайрия қилди\nЎзбекистонда 3 апрель куни кутилаётган об-ҳаво маълумоти эълон қилинди


Ҳурматли ота-оналар, эътибор беринг… – oliymahad.uz\nҲурматли ота-оналар, эътибор беринг…\n– муносабатлар икки томонлама бўлсин. Шундай йўл тутинг, у сизга яқин дўстидек ишонсин. Шунда унга насиҳат қилсангиз, оғир олмайди. Ҳазрат Али: “Фарзанд билан етти ёшгача ўйна ва унга фикри қабул қилингани ҳамда инобатга олинганини билдириб қўй, бу услубнинг яхши самараси кўп”, деганлар. Фарзанд билан дўстларча муносабатда бўлиш уни ёмонлар билан дўстлашишдан, бузғунчи ахборотларга эргашишдан сақлайди;\n307700cookie-checkҲурматли ота-оналар, эътибор беринг…no\nОлдинги“Таълим олишни давом эттираман”КейингиНаманганда илмий-амалий семинар бўлиб ўтди


ФИФА Инфантинога нисбатан махсус тафтиш ўтказмаётгани маълум қилинди\n22:53 / 29.06.2016\nФИФА ўз президенти Жанни Инфантинога қарши расмий тафтиш олиб бормаяпти. Бу ҳақда ФИФАнинг ахлоқ бўйича қўмитаси раиси Роман Гейзер маълум қилди.\nАввалроқ Frankfurter Allgemeine Zeitung немис газетаси вазиятдан таниш бўлган манбага иқтибос келтирган ҳолда, ФИФАнинг ахлоқ бўйича кўмитаси Инфантинога унга ташкилотнинг маблағларини шахсий мақсадда ишлатиб юборгани учун дастлабки терговни бошлаганини маълум қилганди.\n"Биз жаноб Инфантинога нисбатан ҳеч қандай расмий тафтиш мавжуд эмаслигини айтиб ўтмоқчимиз", деб таъкидлаб ўтди Гейзер.\nИнфантино қонун бузиш билан биринчи марта боғланаётгани йўқ. Аввалроқ Die Welt газетаси Инфантино буйруғи билан ФИФАнинг 8-10 май кунларидаги йиғилиши баённомаси йўқ қилинганини маълум қилган. Манбанинг таъкидлашича, Инфантино ушбу иши учун 90 кунга лавозимидан четлатиши мумкин бўлган. Кейинроқ ФИФАнинг алоқалар бўйича департаменти директори Делия Фишер гап ўчирилган нусха ҳақида кетаётгани, оригинал аудиофайл жса мавжуд бўлиб, тегишлича равишда ФИФАда сақланаётганини айтган.


БМТ: Яманда 7 миллион киши очлик остонасида турибди\n16:56 / 22.02.2017\nБМТнинг Яман бўйича гуманитар масалалар координатори Жейми МакГолдрикнинг маълум қилишича, қарийб 17 миллион яманлик тўйиб овқатланиш имкониятига эга эмас. Координатор ҳисоботида келтирилишича, шундан 7 миллион киши очлик остонасида турибди.\nБМТ вакили ушбу инқироз сабаблари сифатида озиқ-овқат маҳсулотлари танқислиги, қимматчилик ҳамда қишлоқ хўжалиги маҳсулотлари етиштирилмаётганини кўрсатган.\n"Аёллар ва қизлар бошқаларга қараганда ёмонроқ овқатланмоқда. Яманнинг 7 млн аҳолиси яна қачон овқат ейишини аниқ билмайди. Улар очликка юз тутиш остонасида. Вазият шу пайтгача бўлганида ташвишлироқдир", — деган МакГолдрик.\n2014 йилдан буён Яманда қуролли можаро давом этмоқда. Келишмовчилик собиқ президент Али Абдулла Солиҳ ва "Ансар Аллоҳ" шиа гуруҳининг хусий жамоалари ҳамда қонуний президент Абд Рабб Мансур Ҳодий тарафдорлари ва ҳукумат қўшинларидан иборат кучлари ўртасида давом этмоқда.


Бухоро вилоятининг Ғиждувон туманидаги “Зафаробод” қўрғони Навоий вилоятининг Конимех туманига ўтказилди » Томди тумани хокимлиги - Навоий вилояти\nБош сахифа » Янгиликлар » Бухоро вилоятининг Ғиждувон туманидаги “Зафаробод” қўрғони Навоий вилоятининг Конимех туманига ўтказилди\nДавлатимиз раҳбари жорий йил 2 март куни Навоий вилоятига ташрифи давомида вилоятнинг салоҳиятини ҳар томонлама юксалтиришга қаратилган қатор янги ғоялар илгари сурилди. Ҳудуд масъулларга тегишли кўрсатмалар, вазифалар берган эди. Жумладан, Бухоро вилоятининг Ғиждувон туманидаги “Зафаробод” қўрғонини Навоий вилоятининг Конимех тумани ҳудудига қўшиб бериш ташаббуси илгари сурилган эди.\nЖумладан, “Зафаробод” қўрғонидан Ғиждувон тумани марказигача бўлган масофа 80 километрни ташкил қилади. Бу эса, аҳолининг тез тиббий ёрдам ва маъмурий идоралар хизматидан фойдаланиш, ижтимоий-маиший эҳтиёжларини қондиришида ноқулайлик туғдирмоқда. Зафарободлик киши давлат хизматларидан фойдаланиш учун Ғиждувон тумани марказигача камида 80 километр масофани босиб ўтиши керак. Бунга қарийб 2 соат вақт кетади. Бундан ташқари, қўрғонда 48 км. ичимлик суви, 26 км. табиий газ, 64 км. электр тармоқлари, 5 км. марказлашган иссиқлик тармоқлари мавжуд бўлиб, уларни модернизация қилиш ва таъмирлаш ишлари ҳам Навоий кон-металлургия комбинати маблағлари ҳисобидан амалга ошириб келинмоқда. Шуни инобатга олиб ҳамда корхонанинг Навоий вилоятида жойлашганлигидан келиб чиқиб “Зафаробод” қўрғонини вилоятнинг Конимех тумани таркибига ўтказиш ҳақида Сенат қарори қабул қилинди.\nМуаллиф info 29-09-2018, 09:08\nМирзаев Миржон Мусаевич


Жан Кокто: “Мен – ҳақиқат, мен – рўё” - www.ziyouz.uz\nБош саҳифа Илм ва фанСанъатЖан Кокто: “Мен – ҳақиқат, мен – рўё”\n“Жан Кокто – дилетант. У ижодкор эмас. Санъатнинг бир туридан бошқасига оғишиб юрувчи беқарор. Унинг ёзганлари ҳеч қачон асар саналмайди…” Француз адабиёти, тасвирий санъати, театр ва кино санъатида қизғин фаолият юритган бу ижодкорга замондошларининг аксарияти шундай баҳо беришарди. Дарҳақиқат, унинг серқирра истеъдоди кўпчиликнинг ғашини келтирарди. Аммо Кокто бу каби гап-сўзларга парво қилмас, аксинча, ўзидаги иқтидорни борича намоён қилишга интиларди.\n1889 йилнинг 5 июлида Париж яқинидаги Мезон-Лаффет шаҳарчасида дунёга келган бу улкан иқтидор соҳиби болалик чоғларидан бошқаларга ўхшамасди, фавқулодда қалами ўткир, фавқулодда тасаввурга бой бола эди. Туғма маҳорат дастлаб унинг расм солишга бўлган уқувида кўрина бошлайди ва қисқа вақт ичида қобилиятли рассом сифатида ўзини намоён этади. Табиийки, Париждаги муҳит унга ўзини шу йўлга бағишлаш учун тўла имкон берган эди. Шундай қилиб, Кокто-рассом чизган суратлар тезда замонасининг машҳур мусаввирларининг эътиборини қозонади. Бу муваффақиятга у асосан график портрет жанридаги асарлари туфайли эришади. Жаннинг бедор иқтидори кейинроқ яна бир қиррада намоён бўлади: яъни, эндиликда Кокто исмли жўшқин бир шоир майдонга чиқади. У асосан дадаизм , кейинчалик сюрреалистик (санъат ва адабиётда иррационалликни ёқловчи) руҳдаги шеърлари билан мухлисларнинг назарига тушади. “Шеърлар” номли илк тўплами 1920 йилда чоп этилади. Назм Кокто учун наср ва драматургия оламига киришга имкон берган нурли остона бўлиб хизмат қилади. У адабиётнинг бу тармоғига ҳам дадил қадамлар билан кириб келади. Мингдан ортиқ саҳнабоп ҳавжий лавҳалари, “Орфей”, “Инсон овози”, “Шоҳ Эдип”, “Бепарво париваш” каби қатор пьесалар яратади ва улар Франция театрларида муваффақиятли саҳналаштирилади. Пьесаларининг саҳналаштирилганлиги юраги мудом илҳомга тўлиб турувчи ижодкорни театр учун яна ҳам кўпроқ, астойдил хизмат қилишга ундайди. Энди драматург Кокто мусаввир Кокто сифатида ҳам театрларда сценография билан шуғулланади, либреттолар ёзади, балет спектакллари учун саҳналарни безатади. Аммо унинг истеъдод қирралари шуларнинг ўзи билангина чекланган эмасди. Кокто нафақат шоир ва рассом, балки, теран фикрли, моҳир режиссёр ҳам эди. У кинематография соҳасида кўпгина муваффақиятли ишларни амалга оширади. Айтиш жоизки, ана шундай кўптармоқли фаолиятида Коктонинг режиссура ва сценарийнависликка қўл уриб, кино оламида ҳам ижод қила олишида табиийликнинг қандайдир тасодифий аломатлари бор. Айнан Кокто туғилган йилда ака-ука Люмьерлар кино санъатига асос солган, унинг ижодга чанқоқ даврида эса кино санъати ҳам айни ривожланиш палласида эди. Ижоди – ҳаётга, ҳаёти – ижодга айланиб кетган инсон барча санъат соҳаларини ҳам ўз йўли деб биларди. Бунинг исботи сифатида у 1930 йилда ўзининг илк фильми “Шоир қони”ни суратга олди. Унинг бу дебюти “Соҳибжамол ва маҳлуқ”, “Иккибошли бургут”, “Орфей”, “Орфей васияти”, “Чорасиз ота-она” каби ўнга яқин фильмларининг дунёга келишида дебоча бўлди. У бошқа режиссёрлар учун ҳам кўпгина фильм сценарийлари ёзди ва бундай ҳамкорликлар асносида адабиёт ва санъат майдонида машҳур замондошлари Эдит Пиаф, Марсель Пруст, Жан Марэлар билан мустаҳкам дўстлик ришталарини боғлади.\nКокто санъат назариётчилиги ва танқидчилигига гарчанд даъвогар бўлмаса-да, кўпгина ўтмиш ва замондош санъаткорлар ҳақида эссе ва хотиралар ёзиб турарди. Леонардо да Винчи, Лотрек, Сезанн, Пабло Пикассо, Утрилло, Крико ва бошқалар ҳақида битилган мазмундор эсселари шулар жумласидандир. Нашр этилган барча китоблари ҳамиша ўз ўқувчисини топиб кетарди. У санъатпарвар шахс сифатида кўплаб ёш ижодкорларни қўллаб-қувватлар, улар учун имкониятлар эшигини очишга интиларди. 1917 йилда Кокто композитор Эрик Сати ва рассом Пабло Пикассо билан ҳамкорликда “Парад” балетини яратади ва бу биринчи сюрреалистик спектакл номи билан санъат оламида катта шов-шувларга сабаб бўлади. Орадан беш йил ўтиб, Эрик Сати, танқидчи Анри Колле ва Кокто ўзаро ташаббус қилиб, “Олтовлон” номи остидаги ёш композиторлар гуруҳини тузадилар. Бу гуруҳ “Қудратли тўда” номи билан ҳам кўп шарафларга сазовор бўлган. Кокто мазкур гуруҳ ҳақида сўзлар экан, “Олтовлон” санъат тарихида худди уч мушкетёр сингари машҳури олам бўлди”, – деб ёзади хотираларида. Ташаббускорлик, ташкилотчилик Жан Коктонинг юксак фазилатларидан бири бўлиб, ҳатто ҳаёт тарзига айланиб қолганди.\nЯшаб ўтган умри давомида кимлардир уни хўб алқади, кимлардир эса умуман тан олмади. Чиндан ҳам бир одам бутун умри мобайнида шунча иш қила олишига ақл бовар қилмайди. Ҳатто Коктонинг ўзи ҳам баъзан ўзига холис баҳо беролмай, “Мен бир вақтнинг ўзида ҳам ҳақиқат, ҳам рўёман”, – дерди. Ҳазил-чини аралаш амалда оддий инсон бундай серқирра ижод қилиши мумкин эмасдек туюлади. Аммо Жан Кокто шунчаки оддий инсон бўлмаганлигининг боиси ҳам шунда. Вақт ҳамма нарсани ойдинлаштирди – Кокто айрим замондошлари айтганидек, дилетант эмас, балки, чинакам ижодкор бўлиб ўзининг ўлмас асарларида яшаб қолди.\n XX аср бошларида Швецарияда пайдо бўлган рационализм ва ҳаётдаги қонун-қоидаларни инкор этувчи адабий оқим.\n← Аввалги Аввалги Эски телефон\nКейинги → Кейинги: Меҳринисо Абдураҳмонова. Қўшнилар (ҳикоя)


Кўчмас мулк бозори таҳлили: 2021 йил Ўзбекистонда қандай тенденция кузатилди? – Kommers.uz\nТаҳлил\t17:30 | 31.1.22\nКўчмас мулк бозори таҳлили: 2021 йил Ўзбекистонда қандай тенденция кузатилди?\nЎзбекистонда 2021 йил 9,8 трлн сўмлик ипотека кредитлари ажратилди.\nИқтисодий тадқиқотлар ва ислоҳотлар маркази 2021 йилда кўчмас мулк олди-сотдисини таҳлил қилди.\nМаълум қилинишича, Ўзбекистонда кўчмас мулк бозори сезиларли даражада ошган. Жумладан, 2021 йилда 248,2 минг дона кўчмас мулк олди-сотди шартномалари расмийлаштирилган бўлиб, бу 2020 йилга (216,2 минг дона) нисбатан 14,8 фоизга ошган (2020 йилдаги ўсиш — 11,7 фоиз).\nҲудудлар кесимида 2020 йилга нисбатан кўчмас мулк бозорида олди-сотдилар сони фақатгина Тошкент вилоятида (0,9 фоизга) камайган. Шунингдек, Наманган (48,6 фоиз), Бухоро (41,1 фоиз), Андижон (39,8 фоиз), Фарғона (33,6 фоиз) вилоятларида эса йиллик ўсиш кузатилган.\nТаъкидланишича, кўчмас мулк бозорида олди-сотдилар сони ҳар йил декабрь ойида сезиларли даражада ошади. 2020 йил декабрда ўсиш суръати 20,9 фоизни ташкил этган бўлса, 2019 йилнинг декабрида 79,3 фоизга етган эди.\nҚайд этилишича, 2021 йилда тижорат банклари томонидан 59,6 минг нафар фуқарога 9,8 триллион сўм (нисбатан ўсиш 7,7 фоиз) миқдорида ипотека кредитлари ажратилган (2020 йилда — 9,1 триллион сўм).\nШундан, 2,4 триллион сўм иккиламчи бозордан уй сотиб олиш учун берилган бўлса, 7,4 триллион сўм бирламчи бозор учун тақдим этилган. 2022 йил 1 январь ҳолатига ипотека кредитлари қолдиғи 35,8 триллион сўмни ташкил этган.\nАввалроқ уй-жойга субсидия олиш учун қандай ҳужжатлар кераклиги хабар қилинганди.


АҚШ Ўзбекистонга инсонпарварлик ёрдамини юборди — Review.uz\nАҚШ президенти Дональд Трамп маъмурияти томонидан июнь ойида эълон қилинган инсонпарварлик ёрдамининг бир қисми сифатида 200 та ўпкани сунъий шамоллатиш мосламаси Ўзбекистонга тақдим қилинди.\nАҚШ томони мамлакатимизга умумий қиймати 2,5 миллион доллар бўлган 200 та ўпкани сунъий шамоллатиш мосламасини юборди. Бу ҳақида “Дунё” АА хабар берди.\nЎпкани сунъий шамоллатиш мосламаси Президент Дональд Трамп маъмурияти томонидан июнь ойида эълон қилинган инсонпарварлик ёрдамининг бир қисми сифатида тақдим қилинмоқда.\nЎзбекистонда коронавирус пандемиясига қарши кураш чораларини қўллаб-қувватлаш учун тақдим этилган тиббий жиҳозлар Вашингтондаги элчихона томонидан Оқ уй маъмурияти, АҚШ Давлат департаменти ва Халқаро тараққиёт агентлиги (USAID) вакиллари билан ўтказилган қатор маслаҳатлашувлар натижасида Ўзбекистонга етказиб берилди.\nУшбу мосламалар Соғлиқни сақлаш вазирлиги томонидан мамлакатимизнинг барча минтақаларидаги 62 та тиббиёт муассасаси ўртасида тақсимланиши айтилмоқда\nўпкани сунъий шамоллатиш мосламаси


Нурали ҚОБУЛ СУКУТ СУИҚАСДИ ёхуд СТАЛИНДАН САДДАМГАЧА Янги асар 21-боб | ДУНЁ ЎЗБЕКЛАРИ | Mobile Version\nНурали ҚОБУЛ СУКУТ СУИҚАСДИ ёхуд СТАЛИНДАН САДДАМГАЧА Янги асар 21-боб\n03/20/2019 Ismat Khushev Адабиёт\nЭрлар юрти эркинлик юрти, норлар\nюрти номардлар юрти, билъакс боққан\nюзга туфурма, туфурган юзга боқма\nёхуд Қўқон хони Умархон ва малика Нодирабегимни гувоҳликка чақириш мумкинми?\n…Бу ошуфта тасвидот роқими ва бу паришон абёт нозими андоқ баёни ҳол ва шарҳи мофилбол қилурким, вужудим гулбуни Темур Кўрагон гулистони шажарасининг самарасидур, асолат бўстонида иззат баҳорининг обу ҳавоси тарбияти бирла бош чекиб нашъу намо пайдо қилди ва хилқатим ниҳоликим, Бобир Султон чаманининг навбодасидур, давлат ва салтанат риёзининг насими ройиҳаси бирла сарсабз бўлуб, муродим ғунчаларидин мақсуд гули очилди.\nҚўқон хони Умархон\nҒалаба нашидасини сураётган олий қароргоҳга ақл бовар қилмаяжак даражада оғир ва қайғули қабристон сукунати чўккан, бир ҳафта бурун Нодираи даврондек шоиранинг қатлига шоҳид бўлган халойиқ юрак ҳовучлаганча иккинчи шоир бошини сапчадек узилишини кутар эди.\nШом туби қоронғу бўлган амир Насруллоҳ тиши-ни тишига босганча нигоҳини ерга қадади. Шу алфозда анчагача бошини кўтармади.\nҲозиқни амир ҳузурига келтирган икки сарбоз ҳукмдорнинг қош-қовоғига қараганча қиличлари дастасини тутиб, амр бекларди.\nРанги докадек оқариб кетган амир оти жиловини силтаганча йўрттириб кетди ва аркка етиб келгунга қадар ҳеч ким билан сўзлашмади.\n– Қудуққа туфурган ул қутурган қулни нетайлик? – деди арк дарвозаси ўнгида отдан тушган амир ёнига келган вазири аъзам.\n– Ҳозирча тегманг. Ўзим айтаман, – деди амир Насруллоҳ истироҳат учун чекинар экан.\nКечаси уйига бормай шогирди Садриддиннинг кулбасида тунаган Ҳозиқ шогирди билан ярим тунгача маслаҳатлашди.\n– Тезроқ қочмасак бўлмайди, устоз! Амирнинг жаллодлари халқ уйқуга кетганда босиб келишлари мумкин! – нигоҳида қўрқув аломати зоҳир эди Бухорийнинг. – Ёмонликни омонлик енгар, устоз! Бир амаллаб жонни қутқармоқ керак! Қолганига худо пошшо!\n– Кетамиз, Садриддин! Кетамиз. Эрлар юрти эркинлик юрти, норлар юрти номардлар юртидир. Бу номардлар юртидан эрлар юрти Шаҳрисабзга кетамиз. Буларда раҳму шафқат, маърифату мар-ҳамат, ахлоқу маданият йўқдир! Мени деб сен ҳам бошингни балога суқма, Садриддин. Ўзим кетаман. Сенга касрим тегмасин? – шогирдига ўйчан тикилди Ҳозиқ.\n– Йўқ, устоз. Сиз ила кетгайман.\nУлар ярим кечада пиёда йўлга тушдилар. Тун бўйи юриб, кундузлари яшириниб, тўрт кун де-ганда Шаҳрисабзга, Шафеъ эшоннинг уйига етиб келишди.\n– Бизнинг кулбада бир неча кун истироҳат этинг-да, сўнгра Ҳисор тоғларини бир айланиб келинг. Эрталаб эса Шаҳрисабз ҳокими Хожақулибий ҳу-зурларига борамиз. Айни замонда ҳокимимиз амир Насруллоҳга бўйсунмайди ва сўраттирса ҳам сизни бермайди.\n– Хон бор жойда қон бор, эшон ҳазратлари. Биламан, у мени ҳеч қачон кечирмайди. Иноятнома юбориб, алдаб яна ҳузурига чорлаши ҳам мумкин. Ҳар қандай шароитда қайтиб Бухорога оёқ бос-майман. Бухоролик эл бўлмас, самарқандлик бел бўлмас, деганларидек, бу ит манғитлардан кимсага хайр келмас. Тавсиянгиз билан биз шогирдим ила бир айланиб келайлик, – эшоннинг таклифига рози бўлди Ҳозиқ.\nЭшон билан шоир бомдод намозидан сўнг ҳоким ҳузурига отландилар.\n– Мен сиз кенагасларнинг золим манғитларга қарши курашингизни қўллаб-қувватлайман! Зулм қаршисида сусмоқ, зулмга ризоликдир! Биз эса бундай жабру ситам ўнгида сусажак шайтон насли-дан эрмасмиз! Сиз кенагаслар эса буюк бобонгиз амир Қазоғон тимсолида Турон юртида мўғуллардан илк бор ҳокимиятни тортиб олган жасур ва жанговор қавмдирсиз! Амир Қазоғоннинг ул қутлуғ ишини сўнгра Амир Темур ҳазратлари давом эттирдилар! Улусу уммат Султон Соҳибқирон сулоласи даврида юз эллик йил мўғуллар зулмидан халос бўлган эди. Мана бу манғитлар эса ўшаларнинг кўппаклари-дир. Эрон шоҳи Нодиршоҳга сотилган ва шунинг эвазига Бухоро тахтини қўлга киритган бу хоинларга ҳам худонинг бир айтган балоси бордир! – дея хитоб этди Ҳозиқ ҳокимга қараб.\nХожақулибий ва Шафеъ эшонларга хайр-хўш-лашган Ҳозиқ шогирди билан Гилон томон йўлга тушди.\nУстозу шогирд бир муддат чўпон-чўлиқ, тоғбегию йилқичиларнинг насибаларига шерик бўлиб, пана-пастқам ғорларда яшаб юрдилар.\n– Бобуршоҳ ҳазратлари ҳам шундай тоғу тошлар-дан сўнг Ўсмат қўрғонига етиб бориб, бир от қўйиш билан Самарқандни эгаллаган. Бироқ аввал Андижонга, сўнгра Самарқандга, охир-оқибатда бобо юрти Қобулга-да сиғмаган шоҳ ва шоир Ҳиндистонда буюк бобурийлар салтанатига асос солди. Қотил амир Насруллоҳ Қўқонда темурийзода ва бобурийзода Нодира ва Мадалихонларни маҳв этди. Бобур мирзо ўз ватанидан, қотил амир Нас-руллоҳ кабилардан безиб кетган эди. Бизнинг эса борар жойимиз йўқ. Ул азроилнинг устози мени ўлдирмоққа аҳд қилган экан, Қорақурумга қочиб борсам ҳам қора қонимни ичади. Майли. Кетдик, – деди шогирдининг қийналганидан таъсирланиб Ҳозиқ.\n– Шаҳидлар Нодираи даврон ва Мадалихонлар-ни темурий ҳамда бобурийзодалар дедингиз, устоз. Бу сулола ва салтанатни “Олтин бешик” авлоди дея эшитганим бор. Бироқ бу ҳақда тузук-қуруқ билгим йўқдир. Шуларни бироз англата билурмисиз? – сўради Садриддин Бухорий улар ўлимни бўйнилари-га олиб йўлга тушишар экан.\n– Шундай, дўстим. Қўқон хонлари “Олтин бешик” авлодидандир. Бобур мирзо минг бир аламу ҳасрат билан ота мулки Андижону Фарғонани тарк этаркан, буюк бобоси Темурдан қолган мўъжаз олтин бешик-ка беланган, севимли жориясидан туғилган чақалоқ ўғлини садоқатли бир навкарига ташлаб кетади.\n– Болани ўсиб-улғайтир. Оллоҳ умр ва иқбол берса, ота юртимизда насл-насабимизни сақлаб қолар. Мана шу олтин бешик сенинг хизмат ҳақингдир. Менинг ўлмай салтанатни сақлаб қол-моқ имконим юзда элликдир. Биз сақлай олмаган бобо салтанатини тикламоқ бу авлодга насиб этар, иншооллоҳ. Сен қулоғига қуйгинким, у аждоди ва кимлигини унутмасин, дея кўзда ёш билан ота юртини тарк этади Бобуршоҳ. Амир Насруллоҳ Шайбонийхон ҳам журъат этмаган қабиҳликларга қўл урди, Садриддин.\n– Қўқон шайхулисломи Ҳакимхон Тўрани Ма-далихон Сибирияга сургун қилган. Тўрам ҳазратла-ри аранг ватанга дўнганлар ва Қўқонга бормай Шаҳрсабзни ватан қилганлар дейишади, дўстим? Нега Мадалихон шундай кишиларга жабр этган, англамадим?\n– Мадалихоннинг қиблагоҳи Умархон замонаси-да Махсумхонтўра шайхулисломлик қилганлар. Ул кишим Оллоҳнинг раҳматига қовушгач, бу рутбага фарзандлари Ҳакимхонтўра кечганлар. Умархон ўт-тиз ёшларида вафот этади. Тахтга ўн уч ёшли шаҳзода Мадалихон ўтиради. Хон ёш бўлганлиги боис, у вояга етганига қадар давлату салтанат жилови волидала-ри Нодирабегимнинг элида бўлади. Балоғат ёшига етиб, оёққа турган хон шайхулислом ҳазратларидан қиблагоҳи ҳарамидаги ўша Пошшоойимни никоҳи-га олишга розилик сўрайди. Ҳакимхонтўра бу ишнинг шариатга тўғри келмаслигини айтиб, рад этади. Ана шундан сўнг сиз айтган ҳижрат, сур-гун амри берилади. Ҳакимхонтўрам Сибириядан қайтганларидан бери Шаҳрсабзда яшаб, Саидлар гумбазида имомлик қиладилар.\n– Бир суҳбатимизда Шайхулислом Адонинг ўзи-ни Алишер Навоий ҳазратларидан, Умархонни эрса Султон Ҳусайн Бойқародан устун қўйганлиги ҳақида гапирдингиз, устоз. Бу ҳақиқатан рост воқеами ёки хон ва шайхулисломнинг яғийлари тўқиб чиқаришганми? – гурунглашиб келишарди устозу шогирд.\n– Афсуски рост, Садриддин. Амиру маъмур-лар, сарой шоиру битикчилари ҳукмдорга асил ҳақиқатни эмас, унинг қулоғига ёқадиган ши-рин ёлғонни айтадилар. Асил ҳолату вазиятни сўйлашса, сен аблаҳлар нима иш қилиб юрибсан, дея ўзларини жазолайди. Халқ эса эрксизлигу жоҳилият, қашшоқлигу фақирлик остонасида қо-либ кетаверади. Сарой олимлари ва шоирлари Умархонга “амиралмуслимин”, “шоҳлар шоҳи”, “жаннат макон” каби унвонларни тақиб тўғри йўлдан адаштирганлар. Ўзи ҳам шуни истаган. Адо: Гар Навоийдан Адо шеърини ўтказса не тонг, шоҳ Умар афзалму ё, султон Ҳусайн Бойқаро дея битса, Фазлий мен замонда номи чиққан Фазлийман, сўзда ўз асримнинг Низомийсиман. Гапда Жомийдан нишоним бор. Туркий шеърни Навоийдек баён қиламан. Яширинган мазмунлар менинг сиримдандир. Бу бир ғазал ҳам менинг созимдандир. Сўзда шундай кучу қудрат топдимки, Шаҳриёр ҳазратга пайров қила олдим, дея дам уради.\n– Ҳа, тушундим, – деди Бухорий устозини диққат ила тингларкан. Шоир Низомий, Навоий ва Жомийларга тенглашганимдан сўнггина Амирий ғазалига пайров қила олмоқ даражасига етдим, демоқчими?\n– Ҳа, Фазлий шу лаганбардорона услубда Умар-хонни кечмиш устозларимиздан устун қўяди. Бу янглишдир, Садриддин. Ҳаддини билмас ҳа-лок бўлур, деган гап бор. Ўзи ўқиб-ўрганиб одаму шоир бўлган устозларни ерга урган шоир ижоди ва шахсиятини келгувси авлодлар қандай баҳолайдилар?\nУлар ҳамон юришар, йўл узоқ, манзил йироқ эди.\n– Ул густоҳ шайтонга гуноҳидан ўтганлигимиз ҳақида иноятнома ва уч бора аҳднома битиб, махсус одамимизни юбордик. Бироқ одаммисан, итмисан деб, сўзимизга қулоқ тутмади, – деди амир Насрул-лоҳ қаршисида ўтирган садри аъзамга.\n– У Шаҳрисабз кенагаслари ёнида туриб бизга қарши курашмоқда. Уларга илҳом, куч-қувват бахш этмоқда. Унинг-ла сичқон-мушук ўйини ўйнамоққа лузум йўқ, онҳазрат, – жавоб қилди Садри Аъзам.\n– Не қилмоқ жоиз дейсиз?\n– Ҳамон чорасини кўриб, ишини битирмоқ лозим.\n– Тўғри. Ул шайтони лаъиннинг кимлиги эмас, ким тарафда эканлиги муҳимдир. Модомики, биздан юз ўгирган экан, жазосини тортажак! Бу вазифани кимга топширамиз?\n– Бундай ишни қойилмақом қилиб уддалайдиган одам ўзимизнинг зиндонда. Зоти олийларига маъ-лум ўша Душабой ўғрибоши.\n– Мен ҳам шу фикрда эдим, – унинг фикрига қўшилди ҳукмдор. – У билан гаплашинг. Неки гуно-ҳу жиноят қилган бўлса афв этаман! Тирикчилиги учун етарли миқдорда ақча ҳам беринг! Ул шайтон шоирни шериги эшон билан бирга жойини солсин ва бошини олий тахт поясига етказсин!\n– Амри фармон зоти олийларинингдир! – дея тисланди Садри Аъзам.\nЭшон ҳар кунги бомдод намозини мусофири билан бирга ўқирди. Баробар таҳорат олишарди. Чиқавермагач, кўнгли алағда бўлиб, қўноқ ётган хона томон йўналди.\nНе кўз билан кўрсинки, даҳлизда шоирнинг қон-га беланган бошсиз танаси ётарди…\nҲайратда қотиб тураркан, биқинига санчилган пичоқдан кўз олди қоронғилашди.\nШоир ва шоира қотили амир Насруллоҳ ҳам бир малика, Кенагасойим қўлидан шаҳодат шарбатини ичди. Бухоронинг бош маликаси амир эрининг қулоғига симоб қуйган эди…\nЖон таслим этаётган амир алам-ла сўнгги фармонни берди:\n– Маликани икки ўғли билан бирга қудуққа ташлаб ўлдиринг!\nМана, бизнинг золим амиру хонларимизнинг аҳволи. Қонлар қон талаб қилар, жонлар эса жон талаб этарди. Кўп ўтмай Турон юртидаги боши бирлашмаган ва ёвлашган амирлигу икки хонлик босқинчилар асоратига дучор бўлдилар.\nЖуръату жасоратдан айри тушган юрт, тупроқ ва эл – асоратга маҳкум этилмиш улусдир.\nБундан чорак аср чамаси бурун биз мавқели газетамизда “Қўқон хонлари – темурийлар авлоди” деган бир саҳифалик тарихий мақола билан чиқиш қилдик. Ўқувчилар кўпдан бери кутилган ва барча ҳам билавермайдиган бу тарихий воқеани ифтихор ва ғурур туйғуси билан қаршиладилар.\nБироқ газета муҳаррирининг ташаббуси билан бир олим бизга қарши мақола ёзди. Ранжидик. Ўзга улусу халқлар ўзларидаги йўқ тарихий факт ва воқеаларни бўрттириб, керак бўлса тўқиб кўр-сатадилар.\nБиз эса бошда Нодираи даврон сатрларида кеч-ган, “Таърихи Шаҳруҳбий” ва Исҳоқхон Ибратнинг “Фарғона тарихи” асарларида эҳтиром ила қайд этилган бу авлоднинг темурийлар наслидан эканли-ги бот-бот қайд этилган тарихий фактга кўз юмиб, мудом ётлар йўриғи билан юришни афзал кўриб келдик.\nВатан ва улуснинг туб манфаатидан узоқ, сўзда олиму битикчиларга муносиб жавоб бермоқ учун биз Қўқон хони Умархон ҳамда малика ва шоира Нодирабегим Раҳмонқулибий қизини гувоҳликка чақира олмас эдик. Ҳозир ҳам бунинг иложи йўқ.\nИсҳоқхон Ибратнинг “Фарғона тарихи” битигида-ги ушбу жумлаларни диққат эътибор ила ўқинг-а!\n“Ҳўқанд хонларини олтин бешик деб “Таърихи Шаҳруҳий”да баён қиладур. Ул вақтда Ҳўқанд йўқ, атрофда Тирғов деган ва Чинкат деган ва Сарой қишлоқлари бўлуб, Тирғовда бир мудаббир киши бу халқни хонзодаси бўлмаса инқиёд қилмасликлари-ни билиб, ўшал вақтда Андижон хонларидан Бобурхон ибн Умаршайхни Андижондан қочиб кетиб турган вақти экан. Ул киши ўз оиласидан бир ва бир марзиаи ғабийни неча хил олтун ва кумуш-лар билан тазйин қилиб, анинг бешикларини кимхоб ва атласларга ўраб, Бобурхонни қочуб ўтуб турган ериға махфий ташлаб, анга посбонлар қўюб, топиб олмоқ учун бўлак халқларни муояна билма-ки лозим бўлуб, неча кундан сўнг уч қишлоқдан сув очмоқ учун одамлар чиққанда ҳаммалари бешикни кўруб, бирдан талашлар қилиб, чек солиб, бешик саройликларға, ёпуғлари чинкатликларға, бола тирғоваликларга тушганда, ҳар қайсилари ўз чекларига тушган нимарсаларни олиб кетиб, болани тирғоваликлар тарбият қилиб, ани отини Олтун бешик андин неча қари ўтуб аввали тўққуз юз ўн тўққузинчи ҳижрийдан олтун бешикдан Шаҳруххон ўрталари икки юз йилдан зиёдроқ ўтуб, ўн ато билан бир минг бир юз йигирманчи санаси Шаҳруххон жулус этиб, муфассал ёзулиб келган таърихлари ҳам бор эди. Тахтгоҳлари Ҳўқанд шаҳри бўлуб, мазкур наслдан йигирма саккиз зот тахтга ўлтуруб, Шаҳруххондан юқориси бий исминда, қуйиси хон исмини олмишдурлар”.\nБу хонлик даври адабиёти ҳам миллий адабиёти-миз тарихида “Олтин бешик даври адабиёти”, “Олтин бешик” адабиёти даврлари деб аталган.\nБуни академик Азиз Қаюмов ва ўн тўққизинчи аср бошлари тадқиқотчилари, билхосса адабиётшунос М.Бузург алоҳида таъкидлаб ёзади.\nВатан ва улуснинг туб манфаатларидан йироқ сўзда олиму битикчиларга муносиб жавоб бер-моқ учун биз малика ва шоира Нодирабегим Раҳмонқулибий қизи ёхуд тарихчи олим Исҳоқхон Ибратни судга чақира олмас эдик. Ҳозир ҳам бунинг иложи йўқдур.\nГап ва мақсад нимада? Гап халқ ва унинг номи-дан сўз айтувчи кишилар тарихий хотирасининг тўғри шаклланиши ҳамда уларнинг ўқувчига тўғри йўналиш бера билишидадир.\nТўғри тарихий нигоҳ ва хотирага эга бўлмаган киши халқ келажагини ҳам аниқ-тиниқ тасаввур эта олмайди.\nБунинг учун эса тарих тўғри фикрловчилар то-монидан тўғри ёзилиши керак.\nХайриятки, кечмишнинг хотирасизлик, шахс-сизлик ва ҳурриятсизлик замонлари ўтиб кетди. Акс ҳолда “Олтин бешик” авлоди тарихий воқеасини инкор этганлар ёлғон ёзган дея Нодирабегим устидан ҳам жиноий иш қўзғаган бўлурмидилар?\nХайриятки, бунинг ҳам иложи йўқ эди. Сизу бизга қолажак бир ватаний ва миллий вазифа бор. Бу ҳам бўлса икки юзу эллик йил чамаси ҳукм сурган Қўқон хонлигини темурийлар салтанати-нинг давоми эканлигини ўқувчига тўғри англатиб, Қўқон хонларининг Ҳиндистондаги қон-қардош-лари бобурийлар билан олиб борган муносабатла-рига ойдинлик киритиб, тарихий адолатни юзага чиқаришдир!\nЎша пайтда Бухоро кўчаларида дарвешу қа-ландарлар айтиб юрган айтувга эътибор беринг-а!\nАсли шайтон наслига,\nТурли унвон эклама.\nОлқиш чодирин тикиб,\nТеклар ичра теклама.\nКуну тунни унутиб,\nШому саҳар йўқлама.\nРизқингни ҳақдан сўра,\nАдолатдан юз буриб,\nНоҳақ тарафин тутиб,\nҲаққа камон ўқлама.\nБирга разил бўлган он,\nҲечам беклик беклама.


Ўзбекистон чегарадаги бозорларга рози бўладими?\nЖанубий Қозоғистоннинг Сариоғоч туманидаги “Қоплонбек” чегара постида янги божхона маскани ташкил қилинди. Бу ҳудуд ўзбек-қозоқ чегарасидаги энг серқатнов жойлардан бири ҳисобланади.\n“Қоплонбек” чегара постидан йилига 23 мингга яқин автомобиль ва ўн минглаб йўловчи ўтади. Айниқса, Сариоғоч тумани билан Тошкент вилоятининг бир қанча туманлари аҳолиси бу жойни чегарадан ўтиш учун энг қулай ҳудуд хисоблайди.\nҚозоғистон Божхона қўмитаси раиси Асқар Шокиров “Қоплонбек” постида божхона маскани очилишининг фойдали жиҳатлари ҳақида гапириб: “Янги маскан аҳолининг чегарадан ўтиш вақтини қисқартиради ва Қозоғистон орқали ўтадиган транзит юклар ҳаракатини тезлаштиради, шунингдек, Ўзбекистон билан савдо кўрсаткичлари ўсишига олиб келади”, - деди.\nЎзбек-қозоқ чегарасидаги энг катта божхона маскани Тошкент вилоятидаги “Ғишткўприк” чегара постида жойлашган. Бу ердан кунига 2 минг одам, 500дан зиёд автомобиль ўтади. Баъзи пайтлари одам кўплиги сабабли постда соатлаб навбат кутишга тўғри келади. “Қоплонбек” божхона маскани очилиши эса аҳолининг бундай муаммолари камайишига олиб келиши кутиляпти.\n“Қоплонбек” божхона маскани жаҳон андозалари асосида иш олиб боради. Бу ерда божхона ва чегара хизмати, санитария-эпидемиологик хизмат кўрсатиш йўлга қўйилади. Шунингдек, божхонада барча назорат идораларидан вакиллар ишлайди.\nМаълумотларга кўра, янги маскан ишга туширилиши туфайли божхона тўловлари ва солиқлардан Қозоғистон бюджетига тушадиган маблағ ярим миллиард танга ёки 4 миллион долларни ташкил этади.\nАйни пайтда ўзбек-қозоқ чегарасида 16 та чегара пости мавжуд. Уларнинг 5 тасида божхона маскани ташкил қилинган. Эндиликда бошқа постларда ҳам янги божхона масканлари қуриш режалаштирилмоқда.\nЖанубий Қозоғистон вилояти ходими Умурзоқ Шукеев мамлакат ҳуумати чегара ҳудудларида махсус савдо бозорлари ташкил этиш таклифини киритаётганини маълум қилди.\n“Айни пайтда Қозоғистон Хитой ва Россия билан чегараларда шундай лойиҳани амалга оширмоқда. Расмий Остона Ўзбекистонга ҳам шундай таклифни билдирди. Ҳозир Ўзбекистон ҳукумати бу лойиҳани ўрганиб чиқяпти. Агар ўзбек-қозоқ чегарасида савдо бозорлари йўлга қўйилса, бу мавжуд муаммоларни ҳал қилишда энг қулай йўл бўлиши мумкин”, - деди У.Шукеев.\nМаҳаллий кузатувчилар фикрича, ўзбек-қозоқ чегарасида савдо бозорлари ташкил этилса, иқтисодий етишмовчиликда яшаётган ўзбекистонликлар учун фойдаси катта бўлади.\nАйни пайтда бу лойиҳанинг тақдири расмий Тошкентнинг жавобига боғлиқдир.


Ўзбекистонлик паралимпиячилар қандай фикрда, улар Риодаги натижани янгилай оладими? | Qalampir.uz\nЎзбекистонлик паралимпиячилар қандай фикрда, улар Риодаги натижани янгилай оладими?\nСпорт\t20 Август 21:00 4389\nБугун, 20 август куни Ўзбекистон паралимпиячилари Токио-2020 Паралимпия ўйинларида иштирок этиш учун жўнаб кетади. Улар Рио Паралимпиадасида эришилган натижани янгилай оладими?\nЕнгил атлетиканинг диск ва босқон улоқтириш тури бўйича Рио Олимпиадаси ва Жаҳон чемпионатининг уч карра ғолиби Ҳусниддин Норбеков мусобақада ўзбекистонлик спортчиларнинг имконияти ҳақида фикр билдирди.\n“Бу — спорт, аниқ бир нарса дейиш қийин. Кўпроқ омадга ва ўз кучимизга ишонамиз. Рақибларимиз қўл қовуштириб ўтирганлари йўқ. Улар ҳам натижа учун ҳаракат қилиши табиий. Мен биринчи ўринни бой беришдан қўрқаман. Чунки, аксарият мусобақаларда ғалаба қозониб, Олимпия ўйинларида чемпион бўлмасликка ҳаққим йўқ. Олтин медаль олишга ҳаракат қиламан. Риодаги натижани янгилашимизга ишонаман. Ўшанда 8 та олтин медаль олган эдик, бу сафар энг камида 10 та олтин медаль қўлга киритишга умид қиляпмиз”, дейди жаҳон рекордчиси Норбеков.\nЕнгил атлетиканинг узунликка сакраш йўналиши бўйича Рио Олимпиадаси совриндори, икки карра Жаҳон чемпиони Дониёр Салиев Паралимпиадага тайёргарлик ва ўзбекистонлик спортчиларнинг имкониятлари ҳақида гапирди.\n“Натижа ҳақида бир нарса дейиш қийин. Деярли барча спортчи мусобақада олтин медаль учун иштирок этади. Жамоадошларимиз билан бирга 55 та йўлланмани қўлга киритдик. Риодан кўра, яхшироқ натижага эришишга ҳаракат қиламиз”, дейди Дониёр Салиев.\nСпортчи, шунингдек, Пандемия давридаги тайёргарлик хусусида ҳам тўхталиб ўтди:\n“2019 йил Дубайда бўлиб ўтган Жаҳон чемпионатида олтин медалга сазовор бўлдим ва Олимпиадага йўлланмани қўлга киритдим. Шундан буён тўрт йилликнинг энг нуфузли мусобақасига тайёргарликни давом эттиряпман. Пандемия сабабли 2020 йил давомида уй шароитида тайёргарлик кўрдим. Қўмита томонидан барча спорт жиҳозлари етказиб берилди. Мураббийсиз тайёрланишнинг ўзига яраша қийинчиликлари ҳам бўлди. 2021 йил январь ойидан бери, узлуксиз равишда ўқув-машғулот йиғинларида иштирок этдик. Энди навбат Паралимпиадага”.\nМаълумот учун, Рио-2016 Паралимпия ўйинларида иштирок этган 32 нафар ўзбекистонлик спортчи 8 та олтин, 6 та кумуш ва 17 та бронза медаль билан умумжамоа ҳисобида 15-ўринни қўлга киритган эди.\nТокио Паралимпиадаси жорий йилнинг 24 августидан 5 сентябрига қадар давом этади.\nТокио-2020 Паралимпия ўйинлари Ҳусниддин Норбеков Дониёр Салиев Ўзбекистон Паралимпия ассоциацияси\n20 Сентябрь 18:17 54567\n20 Сентябрь 13:55 43685\n19 Сентябрь 11:57 40546\n19 Сентябрь 18:13 38625\n19 Сентябрь 16:53 26297


Fevral 6, 2020 – uychinoma.uz\nNodirbek | Fevral 6, 2020\nНозимжон Юсубжонов мактабимизнинг иқтидорли ўқувчиларидан. У Юртбошимиз томонидан илгари сурилган бешта муҳим ташаббуснинг бири – тасвирий санъат ва рассомчилик йўналишида бор истеъдодини намоён этмоқда. Дарсдан сўнг бўш вақтларида\nМуассасамизда мурғак қалбларда миллий ва қадимий урф-одатларимизга ҳурмат, маънавий қадриятларимизни мустаҳкамлаш мақсадида турли тадбирлар ташкил этилмоқда. Тарбиячи Азизахон Нишонова томонидан «Зумрадойлар давраси» мавзусида ўтказилган машғулотда «Зумрад ва Қиммат»\nКАСБИГА МЕҲР ҚЎЙИБ…\nФеруза Абдураҳимова мактабимизнинг фидойи устозларидан. У ёшларга инглиз тили фанидан сабоқ беради. Отаси Маҳмуджон Абдураҳимов кўп йиллар 12-мактабда инглиз тили фани ўқитувчиси, мактаб директори бўлиб фаолият кўрсатган. Тажрибали\nБЕШ ТАШАББУС ИЖРОСИ\nМуҳтарам Юртбошимиз томонидан илгари сурилган беш муҳим ташаббус ижроси доирасида мактабимизда кўргазма ташкил этилди. Сардорлар иштирокидаги бадиий чиқишлар, психолог Маҳбуба Алиеванинг тренинг машғулоти тадбир иштирокчиларига манзур бўлди. 2-сектор\nҚОНУН БИЛАН МУСТАҲКАМЛАНДИ\nЎзбекистон Республикаси Қонунчилик палатаси томонидан 2019 йил 22 октябрда қабул қилинган, Сенат томонидан 2019 йил 14 декабрда маъқулланган «Мактабгача таълим ва тарбия тўғрисида»ги Қонун 11 боб, 58 моддадан\nИЖТИМОИЙ НАФАҚАЛАР ВА МОДДИЙ ЁРДАМ ТАЙИНЛАШДАГИ ЎЗГАРИШЛАР\nЎзбекистон Республикаси Вазирлар Маҳкамасининг 2013 йил 15 февралдаги 44-сонли қарори билан тасдиқланган «Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби тўғрисида»ги Низом талаблари ва\nБилим масканимизда Юртбошимизнинг ёшлар маънавиятини юксалтириш ва уларнинг бўш вақтларини мазмунли ташкил этиш бўйича 5 та муҳим ташаббуси ижроси доирасида туман ҳокимлиги, Республика маънавият ва маърифат маркази туман\n«ҚАЛБИМИЗДА МАНГУ ЯШАЙСИЗ»\nЎтган йилларда эришган муваффақиятларимиз, сўзсиз, Биринчи Президентимиз Ислом Каримовнинг фаолияти билан боғлиқ. Буюк давлат ва сиёсат арбоби Ислом Каримов бутун умрини, билим ва салоҳиятини, ғайрат-шижоатини Ўзбекистоннинг обод ва\nМактабимизда «Билимли авлод буюк келажакнинг, тараққиётнинг кафолатидир» мавзусида туман семинари ўтказилди. Унда мактабнинг табиий фанлар метод бирлашмаси ўқитувчилари Яйрахон Умрзоқова 8-«Б» синфда физика, Наргиза Камолова 5-«Б» синфда биология,\nҚИММАТГА ТУШГАН САБОҚ\nФалокат оёқ остида. «Нексия»ни бошқариб бораётган Р.Б. тажрибали ҳайдовчи бўлишига қарамай, бирдам ҳушёрликни йўқотди. Наманган-Уйчи-Учқўрғон автойўлининг 8,5 км.да йўлни кесиб ўтаётган пиёда Б.К.ни уриб юбориб, унга тан жароҳати


26 октябр 2020, Тошкент вақти: 19:13\n“Ахборот воситаларини жиловлаш: Мустақил давлатлар ҳамдўстлигига цензуранинг қайтиши”, деб номланган ҳисоботда Ҳамдўстлик мамлакатларининг аксариятида мустақил ахборот воситалари ҳукуматлар томонидан жорий қилинган назоратнинг янгича усулларидан азият чекаётганидан хавотир билдирилган.\nҲисобот “Дунё давлатларида мустақил ахборот воситалари эркинлиги тўғрисида”ги тадқиқот натижалари асосида тайёрланган.\nТашкилот раҳбари Женнифер Виндзорнинг айтишича, МДҲ мамлакатларида Совет Иттифоқи давридаги каби ахборот воситалари устидан ҳукуматнинг тўлиқ назорати ўрнатилган бўлмаса-да, ўрнига янгича кўп томонлама зарарли усуллар қўлланилмоқда.\nҲисоботда Ҳамдўстликнинг муайян давлатларида мустақил ахборот воситалари аҳволи ёмонлашгани борасида ташвиш билдирилган.\n“ МДҲда матбуот эркинлиги борасида ўтказган тадқиқотларимиз натижалари бу тузилма давлатлари дунёдаги матбуот эркинлиги ёмон бўлган ҳудудлардан эканини кўрсатди. Биз қонунчилик, иқтисодий ва сиёсий жиҳатларни назарга олган ҳолда шундай хулоса чиқардик”, - дейди “Фирдом ҳаус” ташкилотининг тадқиқотлар бўйича раҳбари Кристофер Уолкер.\nТашкилот ҳисоботига кўра, МДҲнинг 12 аъзосидан 10 таси матбуоти эркин бўлмаган, иккитаси матбуоти қисман эркин давлатлар гуруҳига киритилган. Ҳамдўстликнинг айрим давлатларида шундоқ ҳам ёмон бўлган матбуот эркинлиги сўнгги уч йил давомида янада ёмонлашган.\n“Ўзбекистонда ҳам вазият шундай. Совет Иттифоқи парчалангандан кейин биз ўтказиб келган тадқиқотларнинг ҳаммасида Ўзбекистон матбуоти эркин бўлмаган давлатлар қаторидан ўрин эгаллаб келди. Бироқ сўнгги уч йил давомида шундоқ ҳам ёмон матбуот эркинлиги вазияти янада оғирлашган. Ўзбекистон дунёдаги матбуот эркинлиги жуда ёмон бўлган давлатлар қаторида қолмоқда”, – дейди Кристофер Уолкер.\nҲисоботда МДҲ мамлакатларида қонун устиворлиги таъминланмагани ва ҳимоя қилувчи қонунлар бўлмагани учун МДҲ журналистлар учун хавфли ҳудуд бўлиб қолаётгани билдирилган. Ҳамдўстликнинг деярли барча давлатларида журналистлар таҳқирланмоқда, ёлланма қотиллар қурбони бўлмоқда ёки шубҳали вазиятда ўлмоқда.\n“Озодлик уйи” ҳисоботига кўра, фақат Россиянинг ўзида Владимир Путин етти йил олдин президент этиб сайланганидан бери йигирмадан ортиқ журналист ўлдирилган.


Давлат бюджетининг 60% ижтимоий соҳага йўналтирилди\n26 ноябрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлибўтди.\nҲисоботдаврида бюджет харажатларининг тахминан 60 фоизи ижтимоий соҳага тўғри келиши Давлат бюджетининг ижтимоиййўналтирилганлигидан дарак беради. Жумладан, харажатларнинг 57,5 фоизи таълим муассасаларини сақлашва ривожлантиришга тўғри келди.\n“Обод турмуш йили” Давлат дастури доирасида кўриб чиқилаётгандаврда 540 минг нафар биринчи синф ўқувчиси учун ўқув қуроллари ҳамда кам таъминланган оилалар учун қишкикийим-бош ва пойафзаллар олинди, 64 та “Баркамол авлод” болалар маркази ҳамда 132 та коллеж ва академик лицейкапитал таъмирланди. Айни вақтда аҳолини ижтимоий қўллаб-қувватлаш учун ажратилган маблағлардан мақсадлифойдаланишга бундан буён ҳам риоя қилиш муҳимлигига эътибор қаратилди.\nтутилган харажатлар ошди.\nЖорий йилнинг 9 ойи мобайнида аҳолиниижтимоий қўллаб-қувватлаш ва унинг бандлигини оширишга доир бир қатор чора-тадбирлар амалгаоширилди. Кўриб чиқилаётган даврда соғлиқни сақлашни ривожлантиришга 2012 йилнинг шу даврига нисбатан 22,2фоиз кўпроқ маблағ ажратилганлиги таъкидланди. Бу ижтимоий соҳага ажратилган барча харажатларнинг 24,2фоизини ташкил этади.\nЎзбекистон Экологик ҳаракатидан сайланган депутатлар гуруҳи Давлатбюджетидан атроф-муҳитни муҳофаза қилиш учун ажратилган харажатлар 2013 йилнинг 9 ойи мобайнида 89,7миллиард сўмни ташкил этишини қайд этди.\nШунингдек, Қишлоқ аҳоли пунктларининг ичимлик суви билантаъминланганлигини янада яхшилаш дастури доирасида қишлоқ аҳоли пунктларини сув билан таъминлаштармоқларини барпо этиш объектлари бўйича 106 миллиард сўмдан ортиқ маблағ ажратилди.\nкилометр сув ўтказувчи тармоқишга туширилди.